
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)


Στην Αθήνα σήμερα, 15 Ιανουαρίου 2025, ημέρα Τετάρτη και ώρα 12.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών»». (4η συνεδρίαση – β΄ ανάγνωση). 
Στη συνεδρίαση παρέστησαν η Υπουργός Τουρισμού, κυρία Όλγα Κεφαλογιάννη, η Υφυπουργός Τουρισμού, κυρία Έλενα Ράπτη, καθώς και αρμόδιοι υπηρεσιακοί παράγοντες.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος),Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Κομνηνάκα Μαρία, Κτενά Αφροδίτη, Μεταξάς Κωνσταντίνος Βασίλειος, Στολτίδης Λεωνίδας, Παπαδάκης Μπούμπας Κωνσταντίνος, Χήτας Κωνσταντίνος, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.
ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Κυρίες και κύριοι συνάδελφοι, καλησπέρα σας. Συνεχίζουμε την επεξεργασία και εξέταση του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών»». Βρισκόμαστε στην 4η συνεδρίαση της Επιτροπής και τη β΄ ανάγνωση του νομοσχεδίου.  
Στο σημείο αυτό θα ήθελα να σας ενημερώσω πως λόγω της επικείμενης ονομαστικής ψηφοφορίας που θα διεξαχθεί στην Ολομέλεια, θα ειδοποιηθούμε για να διακόψουμε τη συνεδρίαση. Αμέσως μετά το πέρας της ψηφοφορίας θα επανέλθουμε για να ολοκληρώσουμε την συνεδρίαση από το σημείο της διακοπής της. 
Αρχίζουμε τη συζήτηση δίνοντας τον λόγο στον Εισηγητή της Πλειοψηφίας, κ. Παναγή Καππάτο.
ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας): Ευχαριστώ, κύριε Πρόεδρε.
Κυρία Υπουργέ, κυρία Υφυπουργέ, κυρίες και κύριοι συνάδελφοι. Βρισκόμαστε σήμερα ενώπιον μιας κρίσιμης νομοθετικής πρωτοβουλίας που σηματοδοτεί μια νέα εποχή για τον τουρισμό στη χώρα μας. Η παρούσα συζήτηση, η τελευταία πριν την παρουσίαση του σχεδίου νόμου στην Ολομέλεια, αποτελεί τον καταλύτη για την κατανόηση της βαρύτητας αυτού του εγχειρήματος που δεν περιορίζεται απλώς στη ρύθμιση ενός τομέα, αλλά θέτει τα θεμέλια για την αναβάθμιση ενός από τους πιο σημαντικούς πυλώνες της ελληνικής οικονομίας. 
Το υπό συζήτηση νομοσχέδιο, αντικατοπτρίζει την αποφασιστικότητα της Κυβέρνησης να ενσωματώσει σύγχρονες και καινοτόμες πρακτικές, αναδεικνύοντας την Ελλάδα ως πρότυπο βιώσιμης ανάπτυξης και ποιοτικής φιλοξενίας. Με σεβασμό τόσο στις ανάγκες της αγοράς όσο και στις προσδοκίες της κοινωνίας, το σχέδιο νόμου επιχειρεί να επιλύσει χρόνιες παθογένειες ενώ εισάγει ρυθμίσεις που εξυπηρετούν το ευρύτερο κοινωνικό και οικονομικό συμφέρον. Είναι σημαντικό να υπογραμμίσουμε ότι το εγχείρημα αυτό δεν αποτελεί ένα άθροισμα αποσπασματικών μέτρων. Αντίθετα, πρόκειται για μια συνεκτική και ολοκληρωμένη στρατηγική που λαμβάνει υπόψη τις διεθνείς εξελίξεις. Αξιοποιεί την εμπειρία των φορέων του κλάδου και ανταποκρίνεται στις ανάγκες μιας παγκοσμιοποιημένης αγοράς. Κάθε άρθρο του νομοσχεδίου έχει σχεδιαστεί με ακρίβεια με σκοπό όχι μόνο να διορθώσει στρεβλώσεις, αλλά και να δημιουργήσει τις προϋποθέσεις για μια ολιστική και βιώσιμη ανάπτυξη. 
Η Αντιπολίτευση στην προσπάθειά της να ασκήσει κριτική, επιλέγει να χαρακτηρίσει τις διατάξεις του νομοσχεδίου ως επιφανειακές και επικοινωνιακές. Ωστόσο, αρκεί μια ουσιαστική ανάγνωση των προτεινόμενων ρυθμίσεων για να καταστεί σαφές ότι πρόκειται για μια τομή που αγγίζει κάθε πτυχή του τουριστικού οικοσυστήματος.
Από τις λειτουργικές προδιαγραφές για την προώθηση της βραχυχρόνιας μίσθωσης έως το καινοτόμο σύστημα περιβαλλοντικής κατάταξης και τη στήριξη των εργαζομένων στις τουριστικές περιοχές η νομοθετική αυτή πρωτοβουλία, επιδεικνύει διορατικότητα και ευθύνη. 
Η Επιτροπή έχει δεχθεί εμπεριστατωμένες εισηγήσεις από φορείς που επιβεβαιώνουν τη θετική υποδοχή των ρυθμίσεων. Οι «φωνές» αυτές, οι οποίες προέρχονται από τους ίδιους τους «πρωταγωνιστές» του κλάδου, καταδεικνύουν ότι το νομοσχέδιο ανταποκρίνεται στις πραγματικές ανάγκες της τουριστικής αγοράς ενώ ταυτόχρονα προσαρμόζεται στις σύγχρονες τάσεις και στις επιταγές της βιώσιμης ανάπτυξης.
Η σημερινή συζήτηση, αποτελεί ευκαιρία να απαντήσουμε με τεκμηριωμένο λόγο στις ενστάσεις που εκφράστηκαν. Να αναδείξουμε την αλήθεια πίσω από τις διατάξεις και να θέσουμε στο επίκεντρο τη δέσμευση της Κυβέρνησης να παραδώσει στην κοινωνία ένα πλαίσιο που προάγει την πρόοδο, τη δικαιοσύνη και την ευημερία. Δεν πρόκειται για απλές υποσχέσεις ή μεγαλόσχημες εξαγγελίες αλλά για μια συγκεκριμένη προσπάθεια που αποδεικνύει ότι η Ελλάδα μπορεί και θέλει να πρωταγωνιστήσει στον παγκόσμιο τουριστικό χάρτη. 
Κυρίες και κύριοι συνάδελφοι, στη διάρκεια της διαδικασίας στην Επιτροπή, η Αντιπολίτευση επέλεξε να ασκήσει κριτική σε συγκεκριμένα άρθρα του νομοσχεδίου όπως τα άρθρα 3, 4 και 26, προβάλλοντας ισχυρισμούς περί επικοινωνιακών «πυροτεχνημάτων», «φωτογραφικών» διατάξεων και ελλείψεων σε στρατηγικό σχεδιασμό. Σήμερα οφείλουμε, όχι μόνο να απαντήσουμε σε αυτές τις αιτιάσεις, αλλά και να αναδείξουμε το ουσιαστικό περιεχόμενο και τη θετική συνεισφορά αυτών των άρθρων. 
Το άρθρο 3, το οποίο επικρίθηκε για δήθεν επιφανειακές ρυθμίσεις εισάγει ένα αυστηρά και καλά θεμελιωμένο πλαίσιο λειτουργικών προδιαγραφών για τα ακίνητα βραχυχρόνιας μίσθωσης. Η απαίτηση για φυσικό φωτισμό, αερισμό, ασφαλιστική κάλυψη έναντι της αστικής ευθύνης και μέτρα πυρασφάλειας δεν είναι επιφανειακές προβλέψεις. Αντιθέτως, αποτελούν ουσιώδες ρυθμίσεις που θωρακίζουν την ποιότητα των υπηρεσιών και προστατεύουν τόσο τον επισκέπτη όσο και την ευρύτερη τοπική κοινότητα. Το ΠΑΣΟΚ υποστήριξε ότι οι φορολογικές ρυθμίσεις δεν επαρκούν για την αντιμετώπιση κοινωνικών ζητημάτων, παραγνωρίζοντας το γεγονός ότι η ποιότητα και η ασφάλεια των υπηρεσιών είναι θεμελιώδη κοινωνικά αγαθά. Ας είμαστε ξεκάθαροι. Η παρούσα ρύθμιση δεν επιδιώκει τη φορολόγηση, αλλά την διαμόρφωση ενός πλαισίου που διασφαλίζει ισότητα μεταξύ επαγγελματιών και ερασιτεχνών παρόχων αποτρέποντας αθέμιτες πρακτικές. 
Στο άρθρο 4, ο αντιπολιτευτικός λόγος του ΣΥΡΙΖΑ χαρακτήρισε τις ρυθμίσεις ως «επικοινωνιακό πυροτέχνημα», ωστόσο η αλήθεια είναι πολύ διαφορετική. Η θεσμοθέτηση ενός καινοτόμου συστήματος περιβαλλοντικής κατάταξης καταλυμάτων σε συνεργασία με το Ξενοδοχειακό Επιμελητήριο της Ελλάδος θέτει την Ελλάδα στην πρώτη γραμμή της βιώσιμης τουριστικής ανάπτυξης. Η σύνδεση της περιβαλλοντικής ευθύνης με την ανταγωνιστικότητα των επιχειρήσεων δεν είναι απλώς μια ευρωπαϊκή επιταγή, είναι μια στρατηγική επιλογή που απαντά στις απαιτήσεις της σύγχρονης αγοράς. Όταν ο Αλέξανδρος Βασιλικός, ο Πρόεδρος του Ξενοδοχειακού Επιμελητηρίου Ελλάδος δήλωσε σε αυτή την Αίθουσα ότι «η Ελλάδα γίνεται η πρώτη χώρα παγκοσμίως με ένα τέτοιο πλαίσιο», είναι προφανές ότι η πρωτοβουλία δεν μπορεί να υποβαθμίζεται σε επίπεδο επικοινωνίας. Αντίθετα, αποτελεί μια τομή που ανταποκρίνεται στις απαιτήσεις του σήμερα και θέτει τις βάσεις για το αύριο.  
Όσον αφορά το άρθρο 26 που επίσης επικρίθηκε από το ΣΥΡΙΖΑ, θέλω να επισημάνω πως η διάταξη για την εποχική μίσθωση δωματίων προσωπικού στις τουριστικές περιοχές δεν είναι μια τεχνική λεπτομέρεια αλλά μια κοινωνική ανάγκη. Η στέγαση δασκάλων, γιατρών και άλλων δημοσίων υπαλλήλων σε απομακρυσμένες τουριστικές περιοχές είναι κρίσιμη για τη διασφάλιση της εύρυθμης λειτουργίας των δημόσιων υπηρεσιών. Ας θυμηθούμε ότι η ουσία της πολιτικής είναι να δίνει λύσεις στα προβλήματα της καθημερινότητας και εδώ ακριβώς είναι που η παρούσα ρύθμιση δείχνει την αξία της συνδυάζοντας την κοινωνική ευαισθησία με τη λειτουργικότητα. 
Από τη θέση της Αντιπολίτευσης είναι εύκολο να απαξιώνεις, είναι όμως δύσκολο να προτείνεις λύσεις και αυτό το νομοσχέδιο είναι μια πρόταση λύσεων. Όχι μόνο αντιμετωπίζει άμεσα τα ζητήματα που αναδείχθηκαν, αλλά θέτει και θεμέλια για ένα βιώσιμο και δυναμικό


 
μέλλον στον τουριστικό τομέα. Ας μην κρυβόμαστε πίσω από θεωρίες και υποθέσεις. Οι ρυθμίσεις αυτές προκύπτουν από πραγματικά δεδομένα, τεκμηριώνονται από τις απόψεις των φορέων και αντανακλούν την αποφασιστικότητα αυτής της Κυβέρνησης να φέρει την αλλαγή. Θα τολμούσα να πω ότι η αποδοχή αυτού του νομοσχεδίου είναι μια πράξη ευθύνης απέναντι στις μελλοντικές γενιές, στον ελληνικό τουρισμό και στην κοινωνία μας. Ας αναλογιστούμε την ευθύνη που φέρουμε και ας πράξουμε αναλόγως, τουλάχιστον οι επιφυλακτικοί της Αίθουσας καθώς υπάρχουν και οι αρνητές κατά συνήθεια. 
Κυρίες και κύριοι συνάδελφοι, καθώς φτάνουμε στο τέλος αυτής της κρίσιμης συζήτησης οφείλουμε να αναδείξουμε την βαθύτερη σημασία του νομοσχεδίου ως μια νομοθετική πρωτοβουλία που απαντά σε άμεσες προκλήσεις του τουριστικού τομέα. Το νομοσχέδιο αυτό εκφράζει ένα ιδεολογικό και πολιτισμικό πυρήνα που ενσαρκώνει τις αξίες μας και τη δέσμευσή μας να συνδέσουμε την οικονομική πρόοδο με την πολιτιστική και την κοινωνική κληρονομιά της Ελλάδας. 
Το άρθρο 28, αποτελεί ένα λαμπρό παράδειγμα αυτής της φιλοσοφίας. Με την ανάδειξη των βημάτων του Αποστόλου Παύλου και τη σύνδεση του τουριστικού προϊόντος με τη θρησκευτική και πολιτιστική μας κληρονομιά, το νομοσχέδιο δείχνει πως η Ελλάδα μπορεί να χρησιμοποιήσει το παρελθόν της ως οδηγό για το μέλλον. Το Μουσείο Βυζαντινού Πολιτισμού, αναλαμβάνει ένα ρόλο κλειδί στην προώθηση αυτής της μοναδικής διαδρομής, συνδυάζοντας την ιστορική έρευνα με την τουριστική ανάπτυξη. Αυτή η πρωτοβουλία, πέρα από την προφανή οικονομική της διάσταση, έχει βαθύ συμβολισμό. Δείχνει ότι η Ελλάδα δεν περιορίζεται να είναι ένας προορισμός φυσικής ομορφιάς, είναι ένας τόπος όπου η ιστορία, η πίστη και η πολιτιστική συνέχεια διαμορφώνουν την ταυτότητα της χώρας μας. Με την αναφορά στα βήματα του Αποστόλου Παύλου προβάλλουμε τη χώρα μας ως κοιτίδα του χριστιανικού κόσμου, ενισχύοντας ταυτόχρονα τη θέση μας, στη διεθνή αγορά θρησκευτικού και προσκυνηματικού τουρισμού. Επιπλέον, το άρθρο αυτό εκφράζει έναν ιδεολογικό προσανατολισμό, που συνδυάζει την προστασία της κληρονομιάς μας με την αναπτυξιακή προοπτική. Η Νέα Δημοκρατία αποδεικνύει ότι δεν βλέπει την πολιτιστική μας κληρονομιά ως μουσειακό έκθεμα. Τη βλέπει ως ζωντανό στοιχείο που μπορεί να συμβάλλει στην οικονομία την κοινωνική συνοχή και την εθνική αυτογνωσία.
Κυρίες και κύριοι συνάδελφοι, η υπερψήφιση αυτού του νομοσχεδίου είναι μια πράξη ευθύνης απέναντι στους πολίτες μας, το παρελθόν και το μέλλον μας. Η Ελλάδα βρίσκεται σε ένα σταυροδρόμι όπου πρέπει να επιλέξει ανάμεσα στη στασιμότητα και την πρόοδο. Το νομοσχέδιο που συζητάμε σήμερα δείχνει τον δρόμο της προόδου και ταυτόχρονα διασφαλίζουμε ότι ο ελληνικός τουρισμός θα παραμείνει ανταγωνιστικός, βιώσιμος και σύγχρονος. Παρέχουμε τα εργαλεία για την προστασία του καταναλωτή, τη στήριξη των επαγγελματιών του κλάδου και την προώθηση της βιώσιμης ανάπτυξης. Πάνω από όλα ενισχύουμε την εικόνα της Ελλάδας ως χώρα που σέβεται την ιστορία της, προσαρμόζεται στις διεθνείς προκλήσεις και επενδύει στο μέλλον της. Η παρούσα νομοθετική πρωτοβουλία, αποτελεί ένα ξεκάθαρο μήνυμα ότι η Ελλάδα συνεχίζει να εξελίσσεται να πρωτοπορεί και να διαπρέπει. Είναι μια πράξη που τιμά το παρελθόν μας, ενσωματώνει τη σοφία και την εμπειρία μετατρέποντάς τα σε εφαλτήριο για ένα μέλλον γεμάτο ευκαιρίες και προκλήσεις. Με τη δέσμευση αυτή, αποδεικνύουμε ότι μπορούμε να συνδυάσουμε τη διατήρηση της κληρονομιάς μας, με τη δημιουργία νέων δυνατοτήτων που ενισχύουν την κοινωνία, την οικονομία και την εικόνα της χώρας μας στον κόσμο.  
Σας ευχαριστώ.


 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Και εμείς ευχαριστούμε κύριε συνάδελφε και για τη συνέπεια στο χρόνο.
Τον λόγο έχει η κυρία Σπυριδάκη.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Εισηγήτρια της Μειοψηφίας): Ευχαριστώ κυρία Πρόεδρε, κυρία Υπουργέ, κύριε Υφυπουργέ, κυρίες και κύριοι συνάδελφοι. 
Πριν ξεκινήσω την ομιλία μου αισθάνομαι την ανάγκη να αναφερθώ στο συλλαλητήριο των αγροτών και των κτηνοτρόφων που πραγματοποιείται αυτή τη στιγμή που μιλάμε στην Κρήτη. Την ίδια στιγμή εμείς εδώ εξετάζουμε ένα νομοσχέδιο του Υπουργείου Τουρισμού, αλλά οι άνθρωποι της υπαίθρου από το Λασίθι ως τα Χανιά παλεύουν για τα δικαιώματά τους, για να παράγουν με αξιοπρέπεια, για να ζουν από τη δουλειά τους και να εξασφαλίσουν ένα βιώσιμο μέλλον για εκείνους και τα παιδιά τους. Ο πρωτογενής τομέας, έρχεται να συμπληρώσει όλους εκείνους τους κλάδους που έχουν χάσει την όποια προοπτική. Όμως όταν η αγροτική παραγωγή εγκαταλείπεται, η ύπαιθρος ερημοποιείται με πολύ σοβαρές επιπτώσεις όχι μόνο για τις τοπικές κοινωνίες, αλλά και για την οικονομία και την ταυτότητα της χώρας μας. Η φωνή των αγροτών και των κτηνοτρόφων σήμερα, δεν είναι απλώς κραυγή αγωνίας. Είναι μια κραυγή που πρέπει να αφουγκραστούμε γιατί χωρίς ισχυρό πρωτογενή τομέα δεν υπάρχει βιώσιμη ανάπτυξη και δεν υπάρχει ζωντανή Ελλάδα. 
Κυρίες και κύριοι συνάδελφοι, με τη σημερινή συνεδρίαση η Επιτροπή μας ολοκληρώνει την επεξεργασία του νομοσχεδίου του Υπουργείου Τουρισμού με τίτλο «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών». Ένας τίτλος, που υπόσχεται πολλά αλλά τελικά αφήνει πίσω στο πέρασμά του, ελάχιστα. Γιατί αν το καλοσκεφτούμε, πόσο στρατηγικό μπορεί να είναι ένα νομοσχέδιο που φαίνεται περισσότερο να αποσκοπεί στο να γεμίσει επικοινωνιακά κενά, παρά να καλύψει πραγματικές ανάγκες του τουριστικού κλάδου. Πώς μπορούμε να μιλάμε για ενίσχυση του πλαισίου τουριστικών υποδομών τη στιγμή που αφήνουμε πίσω μας ουσιαστικά ζητήματα όπως οι εργαζόμενοι, που για άλλη μια φορά παραμένουν στο περιθώριο. Για άλλη μια φορά, το Υπουργείο Τουρισμού επιλέγει να αγνοήσει τους ανθρώπους που στήριξαν και θα κληθούν ξανά να στηρίξουν τον τουρισμό, στις δύσκολες στιγμές και που μέχρι σήμερα έχουν συμβάλλει ενεργά με την ψυχή τους, το μεράκι τους, το φιλότιμό τους για να πετύχουμε τα όποια ρεκόρ. Ρεκόρ εν τέλει που δεν ανταποδίδουν. 
Οι εργαζόμενοι στον τουρισμό, οι εποχικά εργαζόμενοι, που μένουν χωρίς εισόδημα για μήνες και αντιμετωπίζουν ένα γραφειοκρατικό χάος για την καταβολή των επιδομάτων τους, είναι απόντες από τις πρωτοβουλίες και τις προτεραιότητες της Κυβέρνησης και από το παρόν νομοσχέδιο. Τι μήνυμα στέλνουμε λοιπόν σε αυτούς τους ανθρώπους; Ότι ο κόπος τους δεν έχει σημασία; Είναι αλήθεια ότι το νομοσχέδιο αυτό αγγίζει σημαντικά ζητήματα, αλλά με τον τρόπο που το κάνει μοιάζει περισσότερο σαν μια χαμένη ευκαιρία παρά σαν μία πραγματική λύση. 
Κυρία Υπουργέ, οι φορείς ήταν ξεκάθαροι και τα στοιχεία που κατατέθηκαν στην Επιτροπή «μιλούν» από μόνα τους. Οι εκατοντάδες εποχικοί εργαζόμενοι παραμένουν μήνες απλήρωτοι χωρίς να έχουν λάβει εποχικό επίδομα ανεργίας, δώρο Χριστουγέννων ή οποιαδήποτε άλλη οικονομική ενίσχυση. Δεν μιλάμε για μεμονωμένες περιπτώσεις, αλλά για έναν ολόκληρο κλάδο που νιώθει εγκαταλελειμμένος και μετά απορούμε πως οι ελλείψεις


 
κάθε χρόνο έρχονται να συμπληρώσουν τα δικά σας ρεκόρ. Ποια είναι η πρόταση του Υπουργείου σε όλο αυτό; Ποια είναι η ευθύνη του; Σε ποια κατεύθυνση έχει ασκήσει πίεση στο Υπουργείο Εργασίας; 
Ακόμα και για το κυρίαρχο θέμα του νομοσχεδίου, τι κάνετε; Έρχεστε με επιδερμικά μέτρα να διαχειριστείτε μία μεγάλη δραστηριότητα, που έχει μετατραπεί σε ένα μεγάλο κοινωνικό ζήτημα. Έρχεστε με φωτογραφικές και αποσπασματικές διατάξεις να μας πείσετε ότι έχετε στρατηγικό σχεδιασμό, ενώ ταυτόχρονα υπάρχει σωρεία θεμάτων που το νομοσχέδιο αυτό δεν αγγίζει και πρέπει να ρυθμιστούν. Αν είχατε κάποιο στρατηγικό σχεδιασμό δεν θα «τσουβαλιάζονταν» όλα στο άρθρο 5 και σε μελλοντικές ΚΥΑ τριών Υπουργείων. Πώς αντιμετωπίζεται τη γεωπολιτική αβεβαιότητα, τον πληθωρισμό, την αύξηση των επιτοκίων και το συνεχώς αυξανόμενο λειτουργικό κόστος, που σχεδιάζετε να ενισχύσετε την ανθεκτικότητα του ελληνικού τουρισμού απέναντι στην πίεση ανταγωνιστικών προορισμών και από το δυσμενές οικονομικό περιβάλλον στην Ευρώπη. Τι μέτρα λαμβάνετε για την πρόληψη και τη διαφύλαξη φυσικών καταστροφών, καθώς και την υιοθέτηση βιώσιμων μοντέλων ανάπτυξης; Ακόμα και τα τέλη που συλλέγονται δεν επιστρέφονται στις τοπικές κοινωνίες. Που είναι οι επενδύσεις σε βασικές υποδομές, όπως η διαχείριση των απορριμμάτων, η ύδρευση και οι συγκοινωνίες; Πώς σκοπεύετε να διασφαλίσετε την ανταποδοτικότητα που τόσο μα τόσο πολύ χρειάζονται οι προορισμοί μας; Και φυσικά δεν θα μιλήσω για την έλλειψη χωροταξικού πλαισίου για τον τουρισμό η οποία θα πρέπει να λαμβάνει υπόψη τη φέρουσα ικανότητα των προορισμών και να έχει συνδιαμορφωθεί μαζί με την τοπική αυτοδιοίκηση. Αντ’ αυτού έρχεστε άναρχα και χωροθετείται δραστηριότητες που αύριο θα κληθείτε να διαχειριστείτε και πάλι θα είναι αργά. Ποιο είναι το σχέδιό σας για τη στήριξη των μικρομεσαίων επιχειρήσεων, για την ανάπτυξη των DMOs και τη σύνδεσή τους με την μελέτη για τη βραχυχρόνια μίσθωση, την ενσωμάτωση της τεχνητής νοημοσύνης στον τουρισμό; Πότε θα δούμε ουσιαστικά κίνητρα για επενδύσεις και φαινόμενα που φέρνουν πραγματική αλλαγή;  
Κυρία Υπουργέ, η βραχυχρόνια μίσθωση, ως κομμάτι της οικονομίας του διαμοιρασμού, έφερε μια «ανάσα» στους μικρούς και μεσαίους ιδιοκτήτες. Έδωσε ζωή σε παρατημένα ακίνητα, έβαλε το χέρι στην αναζωογόνηση των γειτονιών που έμοιαζαν ξεχασμένες. Κι όμως, στρέψατε αλλού το βλέμμα. Τότε δεν καταλάβατε τι σημαίνει βραχυχρόνια μίσθωση και για να είμαστε ειλικρινείς ούτε και τώρα φαίνεται να καταλαβαίνετε. Και αν καταλαβαίνετε δεν φαίνεται να θέλετε να το διαχειριστείτε και αν θέλετε δεν έρχεστε εδώ να μας ενημερώσετε πως θα το διαχειριστείτε. Από το 2016 η δραστηριότητα αγνοείται φορολογικά. Αλήθεια πως πιστεύετε ότι λύνετε ένα κοινωνικό πρόβλημα με φορολογικά μέτρα; Το μόνο που βλέπουμε σε χώρες που επιχείρησαν κάτι παρόμοιο είναι, η προσφορά των ακινήτων σε βραχυχρόνια μίσθωση μπορεί να μειώθηκε ελαφρώς, αλλά οι τιμές των ενοικίων και οι ελλείψεις στη στέγαση ελάχιστα επηρεάστηκαν. 
Ακόμα και με το φορολογικό νομοσχέδιο που έφερε ο κ. Χατζηδάκης, μετά από 6 μήνες, είδαμε τα ακίνητα βραχυχρόνιας μίσθωσης στην Αθήνα να αυξάνονται κατά 3.500. Η βραχυχρόνια μίσθωση δεν είναι ένα απλό προϊόν. Είναι ένα φαινόμενο που έχει πολλά υποπροϊόντα, πολλές υποδραστηριότητες, διαφορετικής κλίμακας και αντίκτυπο και αντί να αντιμετωπίζεται με ένα σοβαρό χωροταξικό σχεδιασμό τη φέρουσα ικανότητα και την ενεργή συμμετοχή της τοπικής αυτοδιοίκησης το αφήνετε στη μοίρα του. Άλλωστε αυτό φαίνεται και από το ότι δεν έχουν εκδοθεί ακόμα οι ΚΥΑ για τη φέρουσα ικανότητα και για το νομοσχέδιο. 
Σε κάποιες περιοχές μοιάζει με ευλογία και σε άλλες μοιάζει με κατάρα για την κοινωνία. Κάποιοι μιλούν για αλλοίωση γειτονιών, μεταποίηση πληθυσμού, άνοδο τιμών, μείωση αδιαθέσιμων ακινήτων για μακροχρόνια μίσθωση και όλα αυτά τα βλέπουμε κυρίως σε αστικά κέντρα, σε πανεπιστημιουπόλεις και σε τουριστικά κέντρα. Αλλά η βραχυχρόνια μίσθωση δεν είναι βασική αιτία, είναι το «κερασάκι στην τούρτα». Σήμερα, με το παρόν νομοσχέδιο, φέρνεται αποσπασματικές ρυθμίσεις με λειτουργικές προδιαγραφές όμοιες με αυτές που απαιτεί μια οικοδομική άδεια. Όχι, κυρίες και κύριοι, ένα τόσο σύνθετο ζήτημα δεν αντιμετωπίζεται με αυτό τον τρόπο. Χρειάζεται γενναίες αποφάσεις, στρατηγική και όραμα. Αλλιώς το πρόβλημα θα συνεχίσει να διογκώνεται με την ευθύνη να βαραίνει αποκλειστικά εσάς.
Στη διάρκεια της τοποθέτησής μου θα αναφερθώ μόνο σε μερικά από τα άρθρα, για τα οποία θέσαμε ερωτήματα στην κατ’ άρθρων συζήτηση, που ακόμα δεν απαντήθηκαν. Κυρίες και κύριοι συνάδελφοι, στο άρθρο 3 του παρόντος νομοσχεδίου, έχουμε προτεινόμενες λειτουργικές προδιαγραφές για τη βραχυχρόνια μίσθωση που δημιουργεί μια λίστα λειτουργικών υποχρεώσεων. Όμως, για άλλη μια φορά το πλαίσιο αυτό είναι αποσπασματικό και ανεπαρκές. Η απαίτηση να αποτελούν τα ακίνητα την κύρια χρήση κατοικίας, δημιουργεί τεράστια ανασφάλεια δικαίου για όσους με ακίνητα κύριας χρήσης επένδυσαν στη βραχυχρόνια μίσθωση βάση του νομικού πλαισίου που εσείς οι ίδιοι τους το επιτρέψατε μιας και εσείς οι ίδιοι τους δώσατε ΑΜΑ, τώρα βρίσκονται ξαφνικά εκτεθειμένοι. Τι μήνυμα στέλνετε, ότι η εμπιστοσύνη στο κράτος είναι μια λάθος επιλογή; Επιπλέον, το νομοσχέδιο δεν δείχνει να κατανοεί το ίδιο το πρόβλημα που προσπαθεί να λύσει. Οι προτεινόμενες ρυθμίσεις αγνοούν τη στρατηγική για τη φέρουσα ικανότητα των περιοχών και τον χωροταξικό σχεδιασμό. Ταυτόχρονα, οι επιβαλλόμενες ποινές και τα υψηλά πρόστιμα χωρίς διαβάθμιση, παραβιάζουν την αρχή της αναλογικότητας. Αλήθεια το χρονικό περιθώριο των 15 ημερών για τη συμμόρφωση στις προδιαγραφές, δεν είναι λίγο άδικο γι’ αυτούς που είναι στην επαρχία, γι’ αυτούς που είναι σε απομακρυσμένες περιοχές;
Στο άρθρο 4 γίνεται λόγος για το σύστημα κατάταξης καταλυμάτων βάσει περιβαλλοντικών κριτηρίων. Ο Εισηγητής της Πλειοψηφίας επεσήμανε στην ομιλία του ότι στην Ευρώπη, αυτό το  πλαίσιο είναι πρωτοπόρο και μοναδικό. Εμείς όμως ρωτάμε, ποιο είναι αυτό το πλαίσιο; Γιατί δε μας φέρνετε πλαίσιο, δεν μας φέρνετε ούτε το ελάχιστο από τα κριτήρια κατάταξης αλλά τα παραπέμπετε όλα σε μελλοντική ΚΥΑ. Τα κριτήρια πρέπει να καθοριστούν με σαφήνεια και διαφάνεια, ώστε να υπάρξει πραγματικό αποτέλεσμα και όχι άλλη μια επικοινωνιακή πρωτοβουλία χωρίς αντίκρισμα. Πώς μπορούμε να αξιολογήσουμε την πολιτική σας για τη βιωσιμότητα, όταν δεν συνοδεύεται από σαφή όραμα και δεν μας λέτε τα μέσα εφαρμογής; Επιπλέον, η εμπλοκή του Ξενοδοχειακού Επιμελητηρίου στον καθορισμό των λειτουργικών προδιαγραφών για μη κύρια καταλύματα, εγείρει ερωτήματα καθώς ο ρόλος αυτός αφορά κυρίως το Τεχνικό Επιμελητήριο και τα τοπικά Εμπορικά και Βιομηχανικά Επιμελητήρια στα οποία ανήκουν και είναι μέλη τα μη κύρια καταλύματα. 
Αναφορικά με το Μέρος Β΄, υποτίθεται πως επικεντρώνεται στην απλοποίηση της διαδικασίας ίδρυσης τουριστικών επιχειρήσεων, μια φιλοδοξία που όλοι μπορούμε να υποστηρίξουμε, αν βέβαια γίνεται σωστά. Ως ΠΑΣΟΚ, έχουμε σταθερά στηρίξει και πρωτοστατήσει στην μετάβαση στην ψηφιακή διακυβέρνηση και στη μείωση της γραφειοκρατίας. Το σύστημα αυτό που μας παρουσιάζετε πριν καν το φέρει το Υπουργείο Ανάπτυξης, δημιουργεί κάποια ερωτήματα. Πώς θα εξασφαλιστεί η εποπτεία, οι έλεγχοι, η



 
πλήρης και αποτελεσματική εφαρμογή των διατάξεων; Ερωτήματα που μένουν αναπάντητα, όταν όλοι γνωρίζουμε ότι οι περιφερειακές υπηρεσίες τουρισμού είναι υποστελεχωμένες. 
Πέρα από αυτό παρατηρούμε σοβαρές ελλείψεις στη συνεργασία σας με άλλες αρμόδιες αρχές. Το Υπουργείο Υποδομών και Μεταφορών και το Υπουργείο Ναυτιλίας δεν προβλέπονται καν στην ΚΥΑ που θα διαμορφώνει και θα γνωστοποιεί τον έλεγχο και αυτό είναι ένα ακόμα δείγμα προχειρότητας. Αναρωτιέμαι, έχει γίνει ουσιαστική διαβούλευση με τα συναρμόδια Υπουργεία; Υπάρχει πρόβλεψη για την αναγκαία διασύνδεση των πλατφορμών μεταξύ τους ή απλώς θα αναπαράγουμε γραφειοκρατία ανά Υπουργείο. 
Κυρίες και κύριοι συνάδελφοι, στο Μέρος Γ΄ του νομοσχεδίου διαπιστώσαμε τον τρόπο που αντιμετωπίζει το Υπουργείο Τουρισμού το περιβάλλον. Εκεί, οι ρυθμίσεις είναι αποσπασματικές και μόνο «φωτογραφικές» μπορούν να χαρακτηριστούν. Με τις εξαιρέσεις που εισάγονται για τουριστικές μαρίνες ανοίγει ο δρόμος για τη νομιμοποίηση αυθαίρετων έργων, καταστρατηγώντας τη διαφάνεια και τη νομιμότητα, ενώ ευνοούνται συγκεκριμένα συμφέροντα ακόμα και εις βάρος της προστασίας του περιβάλλοντος και όλα αυτά σε ένα σύστημα ουσιωδών και επουσιωδών αποκλίσεων που μας φέρατε το 2022. 
Επιπλέον, στο άρθρο 23 η ρύθμιση για την άντληση και απάντληση θαλάσσιου ύδατος, παρότι αντιμετωπίζει την ανάγκη διαχείρισης της λειψυδρίας, αφήνει το περιβάλλον εκτεθειμένο σε σοβαρούς κινδύνους, χωρίς σαφές πλαίσιο, χωρίς αυστηρά κριτήρια, χωρίς δικλείδες ασφαλείας, χωρίς μέτρα για την αντιμετώπιση των μαζικών αδειοδοτήσεων πισινών σε περιοχές όπου έχουμε λειψυδρία, ο κίνδυνος ανεξέλεγκτης χρήσης και περιβαλλοντικής υποβάθμισης είναι υπαρκτός. Το ευαίσθητο θαλάσσιο οικοσύστημα απαιτεί στοχευμένες παρεμβάσεις με βάση επιστημονικές μελέτες, όχι «παραθυράκια» που να διευκολύνουν τους μεγάλους «παίκτες» της αγοράς. Δεν μας ενημερώνετε ποιος θα είναι μέγιστος αριθμός κολυμβητικών δεξαμενών που θα μπορεί να αντλήσει νερό. Δεν μας λέτε ποιος είναι ο μέγιστος όγκος νερού που θα μπορεί να φύγει από μια ακτή ή καν ότι αυτό θα παραπεμφθεί σε μια μελέτη της Τοπικής Αυτοδιοίκησης ή των αρμόδιων φορέων. Δεν μας λέτε ποιες θα είναι οι προδιαγραφές για την απάντληση. Δεν μας λέτε τίποτα για μια ακόμη φορά. 
Τι κάνετε και με το αγαπημένο σας νέο προϊόν, το glamping. Στο άρθρο 25 αφαιρείτε τις εκτός σχεδίου περιοχές επιτρέποντας την ανέγερση glamping παντού. Ανοίγει έτσι η πόρτα σε ανεξέλεγκτη δόμηση χωρίς χωροταξικό σχεδιασμό και χωρίς καμία πρόβλεψη για τη φέρουσα ικανότητα των προορισμών. Είχαμε εκφράσει τις ανησυχίες μας και κατά την ψήφιση του ν.5121/2024 και σήμερα φοβάμαι ότι αυτές μαζί μας οι φόβοι επιβεβαιώνονται. Για ποια βιωσιμότητα μιλάμε; 
Όσον αφορά στην κοινωνική ευαισθησία του Υπουργείου, και αναφέρομαι στο άρθρο 26 και την εποχική μίσθωση των δωματίων του ξενοδοχείου από μόνιμους υπαλλήλους του δημοσίου. Εξ αρχής, η ζήτηση δεν αντιστοιχεί στην προσφορά. Εξ ορισμού, το μέτρο δεν αντιστοιχεί στην αναγκαιότητα. Σας το είπαμε και σε προηγούμενες συνεδριάσεις και θα το πω και σήμερα με ένα παράδειγμα. Ένας δάσκαλος τι θα κάνει στις αρχές Απριλίου ή τέλος πάντων, πότε θα μπορέσει να εγκατασταθεί ένας δάσκαλος για να πάει στις υποχρεώσεις του το Σεπτέμβριο; Όταν τα ξενοδοχεία θα είναι στο «πικ» της σεζόν τους; Πώς εξασφαλίζεται ότι προτεραιότητα σ’ αυτά τα δωμάτια θα έχουν οι εργαζόμενοι; Δεν έχουμε σαφείς απαντήσεις. 
Δυστυχώς, παρ’ όλες τις παρεμβάσεις μας, η ανυπαρξία της συνεκτικής και ολοκληρωμένης πολιτικής σας για το στεγαστικό, είναι ξεκάθαρη. Απαιτούνται 228 μισθοί






 
για την αγορά ενός διαμερίσματος στην Ελλάδα, καθιστώντας τη χώρα μας, μια από τις πιο ακριβές στην Ευρωπαϊκή Ένωση. Το στεγαστικό έρχεται και επιδεινώνει το δημογραφικό πρόβλημα κι εσείς τι κάνετε; Απαιτούνται γενναία μέτρα που θα αλλάξουν την έλλειψη της προσφοράς σε σχέση με τη ζήτηση. Τόσα ακίνητα κλειστά. Ακίνητα δημοσίου, ακόμα και ακίνητα της εκκλησίας, ακίνητα στις τράπεζες σε κόκκινα δάνεια. Τι κάνουμε με αυτά; Από την άλλη, βλέπουμε ολόκληρες πολυκατοικίες σε βραχυχρόνια μίσθωση. Δεν μας απαντήσατε, όμως, πόσα από αυτά τα μπλοκ διαμερισμάτων, έχουν πάρει γνωστοποίηση και τι γίνεται με τις πολυκατοικίες που είναι όλες σε βραχυχρόνια μίσθωση, αλλά μόνο ένα διαμέρισμα σε μακροχρόνια μίσθωση; Τι προβλέπεται γι’ αυτές τις περιπτώσεις που είναι και πάρα πολλές;
Κυρίες και κύριοι συνάδελφοι, δεν χρειάζονται άλλα επικοινωνιακά πυροτεχνήματα ή διακηρύξεις χωρίς αντίκρισμα. Χρειάζεται όραμα για να μπορούμε να δούμε τις προκλήσεις. Χρειάζεται τόλμη για να τις αντιμετωπίσουμε. Χρειάζεται σεβασμός στις ανάγκες των εργαζομένων, των μικρομεσαίων και των τοπικών κοινωνιών. Ο τουρισμός δεν αποτελεί πεδίο για πρόχειρες λύσεις και αποσπασματικά νομοσχέδια. Δεν πρέπει να αντιμετωπίζεται απλά σαν οικονομική δραστηριότητα. Είναι η δύναμη που κρατά ζωντανή την οικονομία, τις τοπικές κοινωνίες και την ταυτότητα της χώρας μας. Γι’ αυτό πρέπει να νομοθετούμε με όραμα, στρατηγική και σεβασμό. Να ενισχύουμε την ποιότητα, τη βιωσιμότητα και την ανταγωνιστικότητα δίνοντας κίνητρα στους μικρούς και τους μεσαίους, προστασία στους εργαζόμενους, όφελος στις τοπικές κοινωνίες. Δυστυχώς, όμως, το παρόν νομοσχέδιο το κρίνουμε σαν μία δειλή κίνηση, κατώτερη των περιστάσεων. 
Σας ευχαριστώ πολύ.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Και εμείς σας ευχαριστούμε. 
Κύριοι συνάδελφοι, σε αυτό το σημείο θα διακόψουμε την συνεδρίαση διότι αρχίζει η ονομαστική ψηφοφορία στην Ολομέλεια όπου και πρέπει να μεταβούμε για να ψηφίζουμε. Η διακοπείσα συνεδρίαση θα συνεχίσει σε 15’ περίπου από τώρα. Ευχαριστώ πολύ. 
Διακόπτεται η συνεδρίαση.

(μετά τη διακοπή της συνεδρίασης)

ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Κυρίες και κύριοι συνάδελφοι, συνεχίζεται η διακοπείσα συνεδρίαση. Τον λόγο έχει η Ειδική Αγορήτρια του ΣΥΡΙΖΑ, κυρία Βέττα.
ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Κυρία Υπουργέ, κυρία Υφυπουργέ, κυρίες και κύριοι συνάδελφοι, στη σημερινή καταληκτήρια συνεδρίαση της Επιτροπής οφείλουμε να παραδεχτούμε ότι αν και ο τουρισμός αποτελεί μία από τις σημαντικότερες κινητήριες δυνάμεις για τη Χώρα μας, η Κυβέρνηση γυρνάει την πλάτη στις μεγάλες προκλήσεις που καλείται να αντιμετωπίσει και περιορίζεται σε άτολμες παρεμβάσεις, επικοινωνιακά παιχνίδια, κύριοι συνάδελφοι της Πλειοψηφίας, και σε πρόχειρες νομοθετικές ρυθμίσεις. 

Χαρακτηριστικά να πω ότι δεν γίνεται καμία πρόβλεψη για τους εργαζόμενους. Οι εκπρόσωποι των εργαζομένων που μίλησαν κατά την ακρόαση των φορέων, με φωνή γεμάτη απόγνωση κατήγγειλαν για μια ακόμη φορά τη δυσμενή κατάσταση στην οποία έχουν περιέλθει. Χιλιάδες εποχικοί εργαζόμενοι βρίσκονται χωρίς εισόδημα, υπάρχουν
 
αδικαιολόγητες καθυστερήσεις για την καταβολή του εποχικού ταμείου ανεργίας και του δώρου Χριστουγέννων, ενώ για το πάγιο και ζωτικό αίτημα της χρονικής επέκτασης του επιδόματος ανεργίας από τους 3 στους 5 μήνες, η Κυβέρνηση εξακολουθεί να κωφεύει. Παράλληλα, η μεγάλη φυγή των εργαζομένων από τον τουρισμό συνεχίζεται εξαιτίας των κακών συνθηκών διαβίωσης, των εξαντλητικών ωραρίων στην παροχή εργασίας και των χαμηλών αμοιβών. Η Κυβέρνηση για αυτή την πραγματικότητα επιλέγει στο παρόν νομοσχέδιο για τον τουρισμό να μην κάνει καμία παρέμβαση σε αυτόν τον τομέα. 
Στο νομοσχέδιο, κάνετε λόγο για καινοτομίες αλλά στην πραγματικότητα, όπως αποδείχθηκε από τη συζήτηση των προηγούμενων ημερών, κάθε άλλο παρά καινοτομίες είναι και υπενθυμίζω. Στο Μέρος Α΄, η κατάταξη των τουριστικών καταλυμάτων βάσει περιβαλλοντικών κριτηρίων είναι μια πρακτική που εφαρμόζεται εδώ και πολλά χρόνια από τουριστικές επιχειρήσεις, καθώς αποτελεί προϋπόθεση της επιλογής τους από πολλά τουριστικά γραφεία και πρακτορεία. 
Στο σχετικό άρθρο 4 το σύστημα που χαρακτηρίζεται στην Έκθεση Συνεπειών Ρύθμισης ως καινοτόμο σε παγκόσμιο επίπεδο παραμένει γενικό και αόριστο. Κατά την ακρόαση των φορέων οι εκπρόσωποι του ξενοδοχειακού κλάδου και ο Πρόεδρος του ΞΕΕ παραδέχτηκαν ότι γνωρίζουν λεπτομέρειες για το σύστημα που προωθείτε. Μάλιστα ειπώθηκε ότι υπάρχει σχετική επιτροπή από μέλη του ΞΕΕ και του ΤΕΕ που συνεδριάζει εδώ και δύο χρόνια καθώς μας είπαν. Οι μόνοι που δεν γνωρίζουμε κάτι είμαστε οι Βουλευτές, που καλούμαστε σήμερα να αξιολογήσουμε και να ψηφίσουμε μία διάταξη, στην οποία όπως έχω επισημάνει δεν υπάρχει καμία αναφορά με ποια από τα διεθνή πρότυπα και τα οικολογικά σήματα έχει σύνδεση. Όπως αναφέρατε, τα περιβαλλοντικά κριτήρια θα αποφασιστούν στο μέλλον με σχετική Υπουργική Απόφαση, γεγονός ενδεικτικό του τρόπου που νομοθετείτε.
Κυρία Υπουργέ, κλείνοντας αυτό το ζήτημα, θέλουμε να μας πείτε τι θα γίνει με τις χαμηλών κατηγοριών τουριστικές επιχειρήσεις, που κινδυνεύουν να βρεθούν πάλι εκτός χρηματοδοτήσεων. Παρακαλούμε να απαντήσετε εδώ, επίσημα και δεσμευτικά. 
Επίσης δεν συνιστούν καινοτομία οι διατάξεις στο Μέρος Β΄ του νομοσχεδίου, που αφορούν την απλούστευση του πλαισίου ίδρυσης και λειτουργίας γραφείων ενοικιάσεως αυτοκινήτων, μοτοσικλετών και ναυλομεσιτικών γραφείων. Πρόκειται για νομοθετική υποχρέωση, σταδιακής χρονικά μετάβασης των τουριστικών επιχειρήσεων και όχι μόνο, από την έγκριση στη γνωστοποίηση του ν.4442/2016.  
Οι ρυθμίσεις για τη βραχυχρόνια μίσθωση στο άρθρο 3 του Μέρους Α΄, αποτελούν ένα δειλό και αμήχανο «βήμα», καθώς δεν επαρκούν για την αντιμετώπιση της ανεξέλεγκτης εξάπλωσής της. Είναι «δειλό βήμα», καθώς δεν αντιμετωπίζεται ο αθέμιτος ανταγωνισμός σε βάρος των νόμιμα αδειοδοτούμενων τουριστικών καταλυμάτων, ούτε βέβαια το οξύ πρόβλημα της αναζήτησης, οικονομικά προσιτής και αξιοπρεπούς στέγης. 

Η Κυβέρνηση, όπως κάνει συνήθως, είτε λόγω ανεπάρκειας είτε λόγω ιδεοληψίας, άφησε να γιγαντωθεί το πρόβλημα της υπερσυγκέντρωσης βραχυχρόνιων μισθώσεων σε συγκεκριμένες περιοχές υψηλού ενδιαφέροντος, με αποτέλεσμα να υπάρχει συσσώρευση, κορεσμός και υψηλότατο στεγαστικό πρόβλημα, με εκτοπισμό κατοίκων, δυσθεώρητες αυξήσεις και αλλοίωση της φυσιογνωμίας των πόλεων. Αντί να λύσει το πρόβλημα, προχωρά σε μια πρόχειρη και ανεπαρκή ρύθμιση. Περιορίζεται στη λήψη των ελάχιστων προδιαγραφών
 
προδιαγραφών, που όφειλαν εξαρχής να έχουν τα ακίνητα που διατίθενται στη βραχυχρόνια μίσθωση, ενώ δεν προβλέπεται αναγκαίος μεταβατικός χρόνος έναρξης ισχύος της, για την απαιτούμενη προσαρμογή σε αυτήν. 
Επιπλέον, οι ήδη ελλιπείς, σε προσωπικό και πόρους, ελεγκτικοί μηχανισμοί, επιβαρύνονται με πρόσθετες αρμοδιότητες και τα διοικητικά πρόστιμα θα επιβάλλονται χωρίς διαβάθμιση, στο ύψος του προστίμου που να αντιστοιχεί στη σοβαρότητα της παράβασης. 
Στο Μέρος Γ΄ του νομοσχεδίου, τα σχετικά άρθρα καταδεικνύουν τις επιλογές της Κυβέρνησης. Κινούνται προς την κατεύθυνση της τουριστικής μεγέθυνσης, προσανατολισμένες αποκλειστικά στην επίτευξη οικονομικού κέρδους, σε βάρος του περιβάλλοντος και της κοινωνίας, ενώ η συζήτηση περί ανάπτυξης των εναλλακτικών μορφών τουρισμού αποδεικνύεται, τελικά, προσχηματική. 
Αλήθεια, τι γίνεται με τις μικρομεσαίες επιχειρήσεις και τις μικρές κατηγορίες τουριστικών καταλυμάτων, που αποκλείονται από τα χρηματοδοτικά εργαλεία και την πράσινη και ψηφιακή αναβάθμιση και όπως ακούσαμε  πρόσφατα από το ΞΕΕ είναι πάνω από το 70% αυτών των επιχειρήσεων. Η ανάπτυξη, και ειδικά η τουριστική ανάπτυξη για την οποία κομπάζετε, αποδεικνύεται ότι δεν είναι για όλους τους πολίτες. Είναι για τους λίγους και εκλεκτούς. Η νομοθέτηση από πλευράς σας έχει σταματήσει να υπηρετεί το δημόσιο συμφέρον και έχει μετατραπεί σε εργαλείο εξυπηρέτησης συγκεκριμένων επενδύσεων. 
Συνεχίζω με την ανασκόπηση συγκεκριμένων διατάξεων και συγκεκριμένα τα άρθρα 22 έως 25, που αφορούν τις τουριστικές επιχειρήσεις. Επικαιροποιούνται ορισμοί και προστίθενται χρήσεις, όπως αυτός των κέντρων αναζωογόνησης, που η ίδια η Κυβέρνηση νομοθέτησε στο πρόσφατο παρελθόν και τώρα μεταβάλλει τον τρόπο λειτουργίας του. Χαρακτηριστική είναι η περίπτωση του glamping στο άρθρο 25. Μόλις 6 μήνες μετά την προηγούμενη νομοθέτηση -να το υπογραμμίσω αυτό- διαγράφεται από το νόμο η προϋπόθεση της ανέγερσής τους με όρους δόμησης οργανωμένων τουριστικών κατασκηνώσεων σε εκτός σχεδίου περιοχές. Το ίδιο συμβαίνει με τις υπόλοιπες αναφερόμενες τουριστικές επιχειρήσεις, των οποίων ο ορισμός και οι προϋποθέσεις αλλάζουν κατά το δοκούν για τις ανάγκες των ιδιωτικών των ιδιωτικών συμφερόντων.
Στο άρθρο 22 που αφορά τη χωροθέτηση λιμένων για έργα προσβασιμότητας και πολυλειτουργικότητας και τη διαδικασία νομιμοποίησης έργων, η περιοριστική διατύπωση των περιπτώσεων ουσιωδών αποκλίσεων, δίνει τη δυνατότητα αποκλίσεων σε όλα τα άλλα έργα που δεν περιγράφονται χαρακτηρίζοντάς τα ως επουσιώδη, με δυνητικές αρνητικές περιβαλλοντικές και πολεοδομικές συνέπειες. 
Η διαδικασία χαρακτηρισμού των αποκλίσεων αυτών είναι διάτρητη. Η αξιολόγηση γίνεται μόνο από τις υπηρεσίες του Υπουργείου Τουρισμού, χωρίς τη γνώμη των συναρμοδίων Υπουργείων σε θέματα αρμοδιότητάς τους, ενώ προβλέπεται ότι αν εντός διαστήματος 1 μηνός, που είναι ελάχιστο αυτό το διάστημα και δεν επιτρέπει την ουσιαστική αξιολόγηση των προτεινόμενων έργων, δεν υπάρξει απάντηση των υπηρεσιών του Υπουργείου Τουρισμού επί των αιτημάτων εκτέλεσης έργων, κατά παρέκκλιση των αποφάσεων χωροθέτησης, τότε η απόκλιση είναι επουσιώδης. Η διάταξη αποτελεί χαρακτηριστική περίπτωση εύκολης νομιμοποίησης έργων χωρίς προϋποθέσεις καθώς εξουσιοδοτούνται και σε αυτή την περίπτωση οι Υπουργοί Τουρισμού και Περιβάλλοντος να ορίσουν με ΚΥΑ τις προϋποθέσεις νομιμοποίησης.



 
Στο ίδιο πνεύμα κινείται και η διάταξη του άρθρου 23 που αναφέρεται στην παραχώρηση χρήσης στον αιγιαλό για την εκτέλεση έργων. Στις ήδη υπάρχουσες στο νόμο χρήσεις, προσθέτετε τη δυνατότητα εκτέλεσης έργων εγκατάστασης αγωγών για την άντληση και απάντληση θαλασσινού νερού προκειμένου να χρησιμοποιηθεί σε πισίνες ξενοδοχείων, χρήση η οποία δεν προβλεπόταν μέχρι σήμερα. Στα έργα αυτά περιλαμβάνονται εκτός της τοποθέτησης καλωδίων και αγωγών και η τοποθέτηση ναυδέτων εκτός θαλάσσιας ζώνης λιμένα, η τοποθέτηση πλωτών προβλητών και εξεδρών, η πόντιση τεχνητών υφάλων, καθώς και η κατασκευή κάθε έργου που κρίνεται αναγκαίο. Για ποιους άραγε; Κίνητρο για τη συγκεκριμένη διάταξη δεν είναι προφανώς το ενδιαφέρον της Κυβέρνησης για τη λειψυδρία, αλλά και πάλι τα ιδιωτικά συμφέροντα. Πρόκειται για διάταξη bypass στην απόφαση του 5ου  Τμήματος του ΣτΕ, που απαγορεύει τα έργα που ανοίγουν την πόρτα στην ασύδοτη εκμετάλλευση του αιγιαλού.
Η αιτιολόγηση θεωρούμε ότι είναι προσχηματική, καθώς στο νομοσχέδιο δεν υπάρχει καμία αναφορά, ούτε παρέχονται κίνητρα για έργα υποδομών για τη λειψυδρία. Για παράδειγμα, τι θα μπορούσε να είναι αυτό; Η κατασκευή και χρήση ταμιευτήρων συλλογής και δεξαμενών αποθήκευσης βρόχινου νερού κατά την περίοδο του χειμώνα, έργο ιδιαίτερα σημαντικό, κυρίως για τα νησιά που υποφέρουν από την έλλειψη του ή η κατασκευή επαρκών, σε αριθμό, μονάδων αφαλάτωσης. Πρόκειται για εξαιρετικά αρνητική νομοθετική ρύθμιση που θα αλλοιώσει τις ακτές της Ελλάδας και το θαλάσσιο περιβάλλον της. Διαμορφώνει ένα πλαίσιο εξπρές, έξω από κάθε περιβαλλοντική πρόνοια, με το οποίο θα μπορούν να τοποθετούνται κατά βούληση μόνιμες σωληνώσεις από την πισίνα ως τη θάλασσα, προκειμένου να τις γεμίζουν με δωρεάν νερό και κατόπιν μετά τη χρήση του να το επιστρέφουν στη θάλασσα. Αυτό, σε συνδυασμό με τα χιλιάδες διάσπαρτα στη χώρα τουριστικά καταλύματα θα κάνει εφικτή την αλλοίωση της ακτογραμμής με τεχνικά έργα αγωγών που σε πολλές περιπτώσεις θα απλώνονται σε εκατοντάδες μέτρα, περνώντας πάνω από πολύτιμα βραχώδη τοπία και αμμουδιές.
Στο άρθρο 26, τα ξενοδοχειακά τουριστικά καταλύματα καλούνται να διαθέσουν τα δωμάτια του εποχικού προσωπικού τους για εποχική μίσθωση σε δημοσίους υπαλλήλους, σε γιατρούς και νοσηλευτές, εκπαιδευτικούς και ένστολο προσωπικό. Στους παρόχους δεν συμπεριλαμβάνονται οι επιχειρήσεις των ενοικιαζόμενων επιπλωμένων δωματίων που αφορούν πάνω από 40.000 μικρές οικογενειακές επιχειρήσεις, που έχουν το 80% των κλινών στις μικρές νησιωτικές και ηπειρωτικές περιοχές και αδειοδοτούνται από το Υπουργείο Τουρισμού. Είναι αόρατοι αυτοί για το Υπουργείο Τουρισμού, κυρία Υπουργέ; Επίσης, στη διάταξη δεν περιλαμβάνονται οι υπηρετούντες στο στρατό ,ούτε οι φοιτητές και σπουδαστές που σπουδάζουν εκτός του τόπου κατοικίας τους. Ζητάμε, κυρία Υπουργέ, να συμπεριληφθούν.

Σας έχουμε καταθέσει μία σχετική Ερώτηση, με την οποία σας θέτουμε το ζήτημα της επιβάρυνσης των φοιτητών - σπουδαστών από το Τέλος Ανθεκτικότητας στην Κλιματική Αλλαγή, όταν διαμένουν σε τουριστικά καταλύματα κατά το χρόνο σπουδών τους εκτός του τόπου κατοικίας τους, και ζητάμε να εξαιρεθούν ρητά οι ανωτέρω από το τέλος αυτό. Παράλληλα, δεν υπάρχει καμία αναφορά για το ύψος του μισθώματος, δεν προβλέπεται να προηγείται ειδικότερη συμφωνία με το αρμόδιο Υπουργείο ή Υπηρεσία, παρόλο που στην Ανάλυση Συνεπειών Ρύθμισης γίνεται αναφορά για δυνατότητα διαμονής στα δωμάτια προσωπικού, με ειδικούς όρους και συμφωνίες των εργαζομένων του δημοσίου τομέα. Στην
 
προτεινόμενη παράγραφο 4, δεν υπάρχει καμία τέτοια αναφορά και ζητάμε να γίνει η σχετική διόρθωση και συμπλήρωση. 
Επίσης, δεν εξασφαλίζονται οι συνθήκες αξιοπρεπούς διαβίωσης, για τις οποίες διαμαρτύρονται οι εποχικά εργαζόμενοι στον τουρισμό - επισιτισμό και αποτελεί μία από τις αιτίες της μεγάλης φυγής των εργαζομένων από τον τουρισμό. 
Τέλος, κυρία Υπουργέ, έχετε λάβει υπόψη σας ότι καθώς η τουριστική σεζόν, στα μεγάλα τουλάχιστον νησιά, ξεκινά τον Απρίλιο και τελειώνει τον Οκτώβριο, οι δημόσιοι λειτουργοί, οι υπάλληλοι, οι γιατροί, οι εκπαιδευτικοί και οι ένστολοι, κινδυνεύουν έχοντας ήδη κάνει δεκτή την τοποθέτησή τους να βρεθούν στο δρόμο μη έχοντας «ποῦ τὴν κεφαλήν κλίναι»; 
Κυρίες και κύριοι συνάδελφοι, τελειώνοντας την ομιλία μου θα ήθελα να αναφερθώ και στο άρθρο 28, με το οποίο το Μουσείο Βυζαντινού Πολιτισμού Θεσσαλονίκης, αναγορεύεται σε συντονιστικό φορέα για την ανάδειξη της πολιτιστικής διαδρομής των βημάτων του Αποστόλου Παύλου, ενώ προβλέπεται η δυνατότητα σύστασης ομάδας διοίκησης έργου, η δημιουργία Εποπτεύουσας Επιτροπής αποτελούμενη από εκπρόσωπο του Υπουργείου Πολιτισμού, του Υπουργείου Τουρισμού και της Εκκλησίας της Ελλάδας. Η σκοπιμότητα της συγκεκριμένης ρύθμισης, προκαλεί τεράστια απορία καθώς η πολιτιστική αυτή διαδρομή έχει ενταχθεί ως έργο στο Ταμείο Ανάκαμψης και Ανθεκτικότητας από το 2022, με φορέα υλοποίησης τη Διεύθυνση Προϊστορικών και Κλασικών Αρχαιοτήτων του Υπουργείου Πολιτισμού. Το έργο υλοποιείται εντός χρονοδιαγράμματος από τις κατά τόπους Εφορείες Αρχαιοτήτων, με αυτεπιστασία και μάλιστα, κοντεύει να ολοκληρωθεί. Στο εγκεκριμένο τεχνικό δελτίο του έργου στο Ταμείο Ανάκαμψης και Ανθεκτικότητας, αναφέρεται ρητά ότι για τη διασφάλιση λειτουργίας του έργου μετά την ολοκλήρωσή του, ο αρμόδιος φορέας λειτουργίας και συντήρησης των έργων που θα πραγματοποιηθούν σε αρχαιολογικούς χώρους και μνημεία σταθμούς της διαδρομής θα είναι η κατά περίπτωση αρμόδια Περιφερειακή Διεύθυνση του Υπουργείου Πολιτισμού, η Εφορεία Αρχαιοτήτων που άλλωστε αυτή εκτελεί και το συγκεκριμένο έργο.  
Είναι πραγματικά πέρα από κάθε λογική η αλλαγή φορέα και επιλογή του Μουσείου Βυζαντινού Πολιτισμού, που δεν έχει πλέον καμία οργανική σχέση, ούτε με το έργο, ούτε με το Υπουργείο Πολιτισμού και δεν συμμετείχε με κανένα τρόπο και με καμία σχέση, στο έργο του Ταμείου Ανάκαμψης και Ανθεκτικότητας. Το έργο, όπως προείπα ήδη υλοποιείται και σχεδόν ολοκληρώνεται, ενώ οι υπηρεσίες που έχουν κάνει ήδη την επιστημονική τεκμηρίωση έχουν βάλει πινακίδες QR και έχουν τοποθετήσει, εντός του 2024, τα μιλιάρια. Τέλος, έχουν επίσης καθαρίσει αρχαιολογικούς χώρους, μονοπάτια κ.λπ., από τη Νικόπολη μέχρι τη Σαμοθράκη, την Καβάλα, τη Βέροια, τη Θεσσαλονίκη, έχουν ετοιμάσει περιοδική Έκθεση και ετοιμάζεται και ο ιστότοπος. 
Επομένως, από αυτά που λέει η διάταξη, ότι δήθεν θα κάνει το Μουσείο Βυζαντινού Πολιτισμού, το μόνο που απομένει πλέον είναι το δ’, δηλαδή η ανάδειξη και η προβολή της διαδρομής σε συνεργασία με τον Ελληνικό Οργανισμό Τουρισμού ή με άλλους φορείς. Κάτι, όμως, που δεν απαιτεί διακριτή νομοθέτηση και ενώ ακόμη και στην Κοινή Συντονιστική Επιτροπή Προσκυνηματικού Τουρισμού που συγκροτήθηκε μόλις τον Νοέμβρη του 2023, ξέρουμε ότι συμμετέχει ήδη εκπρόσωπος του Υπουργείου Πολιτισμού. 
Κυρία Υπουργέ, σας καλώ για μία ακόμη φορά να μου απαντήσετε για τη σκοπιμότητα της διάταξης αυτής. Γιατί επιχειρείται η αλλαγή ενός συντονιστικού φορέα εν κινήσει και μάλιστα εν αγνοία και σε αποκλεισμό του φορέα και των υπηρεσιών που ήδη έχουν τεκμηριώσει, χαρτογραφήσει, υλοποιούν, γνωρίζουν και σχεδόν έχουν ολοκληρώσει το έργο; Και ποιο θα είναι το επιπλέον κόστος που θα προκαλέσει αυτή η επιλογή τους στον Κρατικό Προϋπολογισμό, σύμφωνα με την Έκθεση του Γενικού Λογιστηρίου του Κράτους, χωρίς να υφίστανται προς το παρόν καμία πραγματική ανάγκη; 
Κλείνοντας, κυρία Πρόεδρε και σας ευχαριστήσω για την ανοχή στο χρόνο της ομιλία μου, θέλω να επαναλάβω ότι ο τουρισμός προϋποθέτει και απαιτεί μία ολιστική προσέγγιση που να λύνει τα προβλήματα του χώρου και τις κοινωνικές συνέπιες που προκαλούνται από την άμετρη και άναρχη επέκτασή του. Μόνο μια τέτοια προσέγγιση μπορεί να δώσει αναπτυξιακή διέξοδο στη χώρα και τους επαγγελματίες του κλάδου, με ποιοτικές συνθήκες εργασίας, με σεβασμό στο περιβάλλον και τις δημόσιες υποδομές. Δυστυχώς και αυτό το νομοσχέδιο, αποδεικνύεται ανεπαρκές, ατελέσφορο, λειψό και εμβαλωματικό, καθώς χάνουμε μία ευκαιρία για να εδραιώσουμε ευταξία, όραμα και πάνω απ’ όλα προοπτική για τον τουρισμό. 
Σας ευχαριστώ πολύ.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Ευχαριστούμε, κυρία Βέττα.
Τον λόγο έχει η Ειδική Αγορήτρια της Κοινοβουλευτικής Ομάδας του Κομμουνιστικού Κόμματος Ελλάδος, κυρία Κτενά. 
ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κυρία Πρόεδρε.
Κατά τις προηγούμενες συνεδριάσεις έχουμε τοποθετηθεί τόσο επί της αρχής όσο και επί των άρθρων μέσω του Ειδικού Αγορητή μας Χρήστου Κατσώτη. Σήμερα, κατά την β΄ ανάγνωση δεν θα προσθέσουμε κάτι άλλο και θα τοποθετηθούμε στην Ολομέλεια, συνολικά.
Ευχαριστούμε.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):  Και εμείς σας ευχαριστούμε, κυρία Κτενά. 
Συνεχίζουμε δίνοντας τον λόγο στον κ. Μπούμπα. 
ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ πολύ, κυρία Πρόεδρε.
Κυρία Υπουργέ, κυρίες και κύριοι συνάδελφοι, αυτό το οποίο τονίσαμε και σε αυτό αναφερθήκαμε στην κατ’ άρθρο συζήτηση, είναι πως εγείρονται πολλά ερωτηματικά αναφορικά με το νομοσχέδιο, το οποίο θεωρούμε πως δεν αποτελεί την πανάκεια στο θέμα της στέγασης μέσω βραχυχρόνιας μίσθωσης. Και το λέμε αυτό, βάσει των στοιχείων που παρέθεσε και ο Πρόεδρος των ακινήτων βραχυχρόνιας μίσθωσης. Συγκεκριμένα είπε πως μόνο το 2% των ακινήτων είναι στη βραχυχρόνια μίσθωση έναντι των ενοικίων που έχουν πάρει την ανιούσα τα τελευταία χρόνια και δεν μπορούν να ελεγχθούν. Χαρακτηριστικά είπε πως αυτή τη στιγμή τα ακίνητα σε όλη την Ελλάδα που δεν είναι προς χρήση ανέρχονται στις 750.000 εκ των οποίων τα 120.000 βρίσκονται μόνο στο λεκανοπέδιο της Αττικής. Τα νούμερα αυτά μας προβληματίζουν υπό την έννοια ότι έχουμε ραγδαία αύξηση του τουρισμού, από το 2011 έχει τριπλασιαστεί, και η ανοικοδόμηση σε ξενοδοχειακές μονάδες είναι της τάξης του 5%. Άρα, λοιπόν, έχοντας και το πρόβλημα του υπερτουρισμού, εγείρεται το ερώτημα που μένουν όλοι αυτοί οι επισκέπτες που έχουν αυξήσει τα έσοδα του τουρισμού, στο τριπλάσιο τουλάχιστον. Έσοδα της τάξης άνω των 30 δις ευρώ. 
Σε ό,τι αφορά τα επιμέρους άρθρα, θέλω να εκφράσουμε τον προβληματισμό μας για τα κέντρα αναζωογόνησης. Πιστεύουμε ότι δεν προωθούνται ο ελληνικός τρόπος στα


συγκεκριμένα κέντρα, παρά μόνο ο ξενικός της γιόγκα και του διαλογισμού. Για αυτό θα θέλαμε περισσότερες εξηγήσεις.
Για το θέμα των χιονοδρομικών κέντρων, παρατηρούμε ότι είναι προς τη σωστή κατεύθυνση διότι τα χιονοδρομικά θα πρέπει να αξιοποιηθούν, τουλάχιστον, όλο το χρόνο και με άλλες δραστηριότητες. Θα μπορούσε οι αναβατήρες να χρησιμοποιηθούν για να εξυπηρετούν περιβαλλοντικές ομάδες, να είναι επισκέψιμα από ομάδες συνταξιούχων το καλοκαίρι για δροσιά, από κάποιες φοιτητικές ομάδες κ.λπ.. Αυτό είναι καλό λόγω της μικρής χρονικής περιόδου χιονόπτωσης και εμείς ως Ελληνική Λύση το βλέπουμε θετικό. 
Όσον αφορά το Μουσείο Βυζαντινού Πολιτισμού της Θεσσαλονίκης σχετικά με τα βήματα του Αποστόλου Παύλου, έχουμε ήδη πει πως για οτιδήποτε προωθεί τον θρησκευτικό αλλά και τον αρχαιοελληνικό τουρισμό, μας βρίσκει σύμφωνους. Θέλουμε όμως ένα ολοκληρωμένο πλάνο για τα βήματα του Αποστόλου Παύλου. Ως παράδειγμα από την εκλογική μου Περιφέρεια στις Σέρρες, έφερα το δεύτερο βήμα του «Αποστόλου των Εθνών», την παλαιοχριστιανική Αμφίπολη, εκτός από τον  Τύμβο Καστά του 5ου αιώνα π.Χ.. Μετά το πρώτο βήμα του Αποστόλου Παύλου που είναι η Λυδία στις Κρηνίδες του Ν. Καβάλας, η Αμφίπολη δεν είναι αξιοποιήσιμη, γι’ αυτό και θέλουμε ολοκληρωμένη προβολή.
Επιπρόσθετα, στο παρόν νομοσχέδιο δεν γίνεται μνεία για άλλη μια μορφή τουρισμού, τον  αγροτουρισμό, βάση του οποίου θα μπορούσαν να δημιουργηθούν πρότυπα αγροκτήματα που να προσελκύουν το ενδιαφέρον, αγροτικές σχολές οι οποίες μπορούν να προσελκύσουν ανθρώπους για να φοιτήσουν σε αυτές.
Επίσης, δεν γίνεται μνεία για τον ιατρικό τουρισμό και για το πώς μπορούμε να τον προωθήσουμε. Ακόμη όμως και σε αυτόν δεν έχουμε την οργάνωση που έχουν άλλα κράτη, με χαρακτηριστικό παράδειγμα αυτό που έκαναν στις Άλπεις οι Αυστριακοί. 
Από εκεί και πέρα, το μεγάλο ζήτημα αυτή την ώρα είναι τα μεγάλα ξενοδοχεία των πολυεθνικών εταιρειών που με το all inclusive έχουν «ρημάξει την αγορά».  Η τοπική αγορά δεν μπορεί να δουλέψει γιατί όλες οι προσφερόμενες υπηρεσίες είναι εσώκλειστες στα μεγάλα 5άστερα ξενοδοχεία και κανείς δεν επιλύει αυτό το πρόβλημα, εδώ και χρόνια. Ούτε και το Υπουργείο Τουρισμού δεν έχει πάρει θέση για το πρόβλημα αυτό, για το τι μπορεί να κάνει, διότι οι τοπικές αγορές «αιμορραγούν».
Για το θέμα του βρόχινου νερού θα επαναλάβω ότι πρέπει να αδράξουμε την ευκαιρία από το Πρόγραμμα Horizon Europe της Ευρωπαϊκής Ένωσης που χρηματοδοτεί ταμιευτήρες νερού, αποθήκευσης βρόχινου νερού, κυρίως λόγω της λειψυδρίας σε νησιά. Ούτε αυτό το έχουμε εκμεταλλευτεί. Γι’ αυτό, πιστεύουμε ότι ο τουρισμός μπορεί να οργανωθεί καλύτερα και να γίνεται προτροπή, τουλάχιστον για περιοχές οι οποίες είναι εισοδηματικά «φτωχές», να προβάλλονται μέσω της δημόσιας τηλεόρασης. Και μιλάω για περιοχές που δεν έχουν την εύνοια των διάσημων τουριστικών περιοχών σε ό,τι αφορά την προβολή, μιλάω για κάποια ενοικιαζόμενα δωμάτια σε δύσβατες δυσπρόσιτες περιοχές, είτε της ηπειρωτικής, είτε σε μικρά νησιά. Άλλωστε, γι’ αυτό υπάρχει και η συχνότητα της δημόσιας τηλεόρασης. Για να μπορέσει να τις γνωρίσει ο επισκέπτης, να προσελκύσουν το ενδιαφέρον και να μπορέσουν οι άνθρωποι να αυξήσουν την επισκεψιμότητα. Για το ζήτημα αυτό εγείρονται πολλά ερωτηματικά, γι’ αυτό διατηρούμε επιφύλαξη για το συγκεκριμένο νομοσχέδιο.
Θα επαναλάβω πως για το θέμα του Airbnb, ιδεατό θα ήταν να βοηθήσουμε κάποιον με χαμηλό εισόδημα που διαθέτει ένα Airbnb να μπορέσει να ορθοποδήσει βιοποριστικά και


 
αυτό μπορεί να το διαπιστώσει κάποιος μέσω του εισοδήματος και της οικογενειακής τους κατάστασης. Διότι, υπάρχει και εκεί μια ανεξέλεγκτη κατάσταση. Το να ζητούμε αναδρομικά από το 2011 να εφαρμοστεί ο νόμος για αλλαγή χρήσης ακινήτων που έχουν δηλωθεί στο Ε9 τα έξοδα είναι δυσβάσταχτα. Το να διαθέτει το κατάλυμα πυροσβεστήρα και φαρμακείο, το να αερίζεται ο χώρος και να υπάρχει σήμανση για τον πελάτη, αυτό είναι λογικό. Αλλά το να τον υποχρεώσουμε να έχει ένα ολοκληρωμένο σύστημα πυρανίχνευσης, όπως έχουν οι μεγάλες τουριστικές μονάδες, αυτό είναι αρκετά επίπονο και δυσβάσταχτο οικονομικά.  
Σε ό,τι αφορά τον έλεγχο μόνο με την παρουσία αστυνομικών οργάνων χωρίς την παρουσία του Εισαγγελέα δεν ξέρω κατά πόσο αυτό είναι σύννομο με το αστικό δίκαιο.  Εν πάση περιπτώσει, είναι πολλά τα κενά που αφήνει το συγκεκριμένο νομοσχέδιο σε σημείο που εγείρει ερωτηματικά. Μας βάζουν σε σκέψεις και θα θέλαμε περισσότερες διευκρινήσεις για ορισμένες γεωγραφικές περιοχές των οποίων οι ξενοδόχοι δεν εισακούστηκαν κατά τη διαβούλευση  -και αυτό το καταγγέλλει και ο Πρόεδρος της Ομοσπονδίας Ακινήτων- για να προστατευτεί η κατοικία, διότι είναι ανεξέλεγκτη η κατάσταση με βάση την ποιότητα ζωής που υπάρχει σε συγκεκριμένες γεωγραφικές περιοχές της χώρας.
Για τους παραπάνω λόγους επιφυλάχθηκα για την τελική μας θέση -και εξακολουθούμε να επιφυλασσόμαστε- στην Ολομέλεια όταν θα έρθει το νομοσχέδιο προς ψήφιση. 
Σας ευχαριστώ.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Ευχαριστούμε κύριε Μπούμπα. 
Συνεχίζουμε δίνοντας τον λόγο στην κυρία Φωτίου.
ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κυρία Πρόεδρε. 
Πριν ξεκινήσω την τοποθέτησή μου θα ήθελα να κάνω μία παρατήρηση. Κατά τη διάρκεια των 3 προηγούμενων συνεδριάσεων της Επιτροπής μας, επί της αρχής, κατά την ακρόαση των φορέων αλλά και στην κατ’ άρθρο συζήτηση, η Κυβέρνηση εκπροσωπούμενη από την Υπουργό και την Υφυπουργό Τουρισμού, δεν απάντησαν σε καμία από τις αιτιάσεις, ούτε των φορέων, ούτε και των Κομμάτων της Αντιπολίτευσης. Μου κάνει μεγάλη εντύπωση αυτή η αλαζονεία. Διαβάζω τα πρακτικά, και κυρία Ράπτη μην ανησυχείτε θα έρθω αμέσως στο τι είπατε. Είπατε ακριβώς ότι είπε ο Εισηγητής της Πλειοψηφίας, κ. Καππάτος, καρμπόν ότι είπε η Υπουργός σας. Σε κανένα ερώτημα δεν απαντήσατε. Σήμερα μόνο ο κ. Καππάτος επιχείρησε να απαντήσει σε 2-3 ερωτήματα. Αυτό είναι πρωτοφανές και δείχνει την αλαζονεία σας, μια αλαζονεία της Κυβέρνησής σας, η οποία, όσον αφορά το Υπουργείο σας έχει «χτυπήσει εντελώς κόκκινο». Ελπίζω ότι σήμερα θα με διαψεύσετε και θα απαντήσετε αναλυτικά στις αιτιάσεις μας. 
Μετά την 2η συνεδρίαση με θέμα την ακρόαση των φορέων, εδραιώθηκε η πεποίθηση μας ότι το νομοσχέδιο είναι ένα συνονθύλευμα αποσπασματικών και μη συγκροτημένων διατάξεων που θα συγκεκριμενοποιηθούν ή θα εφαρμοστούν. Τον τρόπο που θα εφαρμοστούν θα το αποφασίσει η Υπουργός, με Υπουργική Απόφαση ή κάποιοι συνδυασμοί Υπουργών και άλλων Υπουργών, με ΚΥΑ.
Ποιος είναι ο σκοπός αυτού του νομοσχεδίου; Να εξελίξει χειροτερεύοντας όλες τις προβλέψεις του ν.5121, ψηφισμένος μόλις τον Ιούλιο του 2024, τον οποίο ψηφίσατε και πάλι μόνοι σας, οι Βουλευτές της συμπολίτευσης, επιταχύνοντας την υπερεκμετάλλευση της γης και της θάλασσας προς όφελος του πολυτελή τουρισμού και ξενοδοχειακών Ομίλων, αδιαφορώντας για τη φέρουσα ικανότητα και προστασία του φυσικού περιβάλλοντος και του ανθρώπινου δυναμικού. 
Από τα 29 άρθρα είναι ζήτημα αν τα 7 από αυτά είναι σημαντικά για τον τουρισμό. Επανέρχομαι, λέγοντας πως -και ακούστηκε από πολλούς- αυτό είναι ένα «μη νομοσχέδιο». Έχουμε σπαταλήσει άπειρες ώρες για 7 άρθρα συγκεκριμένα, αν υπάρχουν κιόλας, γιατί όλα τα άλλα είναι σαν να μην υπάρχουν. Και λέω ότι αυτό έχει μεγάλη σημασία, διότι πραγματικά είναι μια υπερσπατάλη ανθρώπινου δυναμικού εδώ μέσα, ακόμη και των υπαλλήλων της Βουλής που κρατάνε τα πρακτικά, για ένα νομοσχέδιο το οποίο δεν υπάρχει ως νομοσχέδιο. Θα έπρεπε να είναι απλές τροπολογίες σε ορισμένα άρθρα. 
Όσο για το θέμα των Airbnb, έπρεπε να αποτελεί ένα ξεχωριστό νομοσχέδιο, αν θέλατε επί της ουσίας να φέρετε ένα νομοσχέδιο για το Airbnb. 
Πιστεύουμε ότι είναι ντροπή να διατείνεται η Υπουργός ότι με το νομοσχέδιο παρέχονται καλύτερες υπηρεσίες στον τουρισμό, όταν οι εργαζόμενοι παράγουν τον πλούτο, και αναφέρομαι στην είσπραξη των 22 δις ευρώ, όπως υπερήφανα μας είπε η Υπουργός ότι έγιναν εφέτος, έναντι των περσινών 20 δις ευρώ. Αυτά τα ποσά παράγονται από μόνα τους χωρίς τον ανθρώπινο κόπο; Αυτοί οι άνθρωποι πού βρίσκονται σήμερα; Τα ακούσαμε και από τους εκπροσώπους τους πως υπάρχουν 80.000 κενές θέσεις στον τουρισμό, ναι ή όχι; Ρώτησα επανειλημμένα και επίμονα, τις καλύψατε τις 80.000 θέσεις και προσωπικά δεν το γνωρίζω;
Τι σημαίνει αυτό;  Ότι σε συνθήκες «γαλέρας» εργασίας και διαμονής δεν πάει ο κόσμος να δουλέψει. Αν είναι δυνατόν στην υπερβιομηχανία του τουρισμού να έχουμε 80.000 θέσεις κενές. Και φυσικό είναι, όταν η ΔΥΠΑ, όπως είπαν, έχει καθυστερήσει περισσότερες από 60 ημέρες να δώσει επίδομα ανεργίας και δώρο Χριστουγέννων σε εποχικούς εργαζόμενους να καταλαβαίνουμε πως δεν υπάρχει καμία προστασία του ανθρώπινου δυναμικού.
Σταθήκαμε ιδιαίτερα στο άρθρο 3, με το οποίο η Κυβέρνηση ισχυρίζεται σε όλα τα φίλια Μέσα, εάν «πάρετε χαμπάρι» και διαβάσετε αυτά που γράφουν, πως με το νομοσχέδιο περιορίζεται η βραχυχρόνια μίσθωση, τύπου Airbnb. Όπως είναι γνωστό, η βραχυχρόνια μίσθωση έχει πολλαπλές επιπτώσεις, παντού. Δεν είναι ένα απλό θέμα για να νομίζει κανείς ότι καλύπτεται με αυτές τις προσχηματικές διατάξεις. Επηρεάζει τη «φούσκα» ακινήτων, δίνοντας υπερτιμημένες αξίες αγοράς και ενοικίασης, τη στεγαστική κρίση, δηλαδή 1 στα 2 νοικοκυριά στην Ελλάδα έναντι του ευρωπαϊκού μέσου όρου που είναι 1 στα 10. Γνωρίζετε τι σημαίνει αυτό; Σημαίνει, ότι η στεγαστική κρίση σε συνδυασμό με την κρίση ακρίβειας τροφίμων και ενέργειας στην Ελλάδα δημιουργεί την κρίση διαβίωσης. Για αυτό ο ελληνικός λαός δεν μπορεί να ανταπεξέλθει οικονομικά. Το καταλαβαίνουμε αυτό, δηλαδή το πώς λειτουργεί αυτή το θέμα; Ταυτόχρονα, η βραχυχρόνια μίσθωση, επιταχύνει τον υπερτουρισμό σε περιοχές που η φέρουσα ικανότητα έχει υπερκορεστεί. Ειδικά φέτος, που η βραχυχρόνια μίσθωση έφτασε στο 1 εκατομμύριο, ξεπέρασε τις κλίνες που παρέχονται από τα ξενοδοχεία και τα τουριστικά καταλύματα.
Κυρίες και κύριοι συνάδελφοι, σε αυτό το σημείο πρέπει να τονίσω, κάτι που προφανώς το γνωρίζετε, το ότι δεν υπήρξε ποτέ η οικονομία διαμοιρασμού, δηλαδή η βασική αιτία με την οποία ξεκίνησε η βραχυχρόνια μίσθωση. Και τί ακριβώς είναι η οικονομία διαμοιρασμού; Είναι, όταν στο διαμέρισμα που κατοικώ νοικιάζω ένα δωμάτιο σε φοιτητή, σε τουρίστα, ή σε οποιονδήποτε άλλο, που ξέρουμε πως γινόταν και έτσι ξεκίνησε όλη η


 
ιστορία. Είχαμε ποτέ εμείς στην Ελλάδα τέτοια υπόθεση; Ποτέ. Άρα, είναι εντελώς άλλο προϊόν και άλλη κατάσταση αυτό που έγινε στην Ελλάδα με το Airbnb που αυξάνεται συνεχώς κάθε χρόνο. Διότι τα φοροεισπρακτικά μέτρα Μητσοτάκη δεν επηρεάζουν το φαινόμενο αυτό ούτε στο ελάχιστο, γιατί το μεγάλο ποσοστό παρέχεται από εξωχώριες εταιρείες που νοικιάζουν ολόκληρα κτίρια, δηλώνουν ένα διαμέρισμα έναντι ολόκληρου του κτιρίου ως Airbnb ή μήπως δεν το γνωρίζετε; Και αν δεν το γνωρίζετε είναι γιατί δεν έχετε κάνει την ελάχιστη χαρτογράφηση του φαινομένου, ενώ είναι καθαρά τα τουριστικά προϊόντα. Φέρτε μας τα στοιχεία ώστε να μπορούμε να μιλάμε και εδώ κανονικά και τεκμηριωμένα γιατί αυτό είναι το μεγάλο πρόβλημα. 
Αγαπητοί συνάδελφοι, η Κυβέρνηση όσο δεν θίγεται το κεντρικό ερώτημα, «τι είδους προϊόν είναι το Airbnb», δεν πρόκειται να λυθεί και θα έχουμε τεράστια προβλήματα. Πρέπει να πούμε, ποιες μονάδες είναι τουριστικό προϊόν απ’ όλο αυτόν τον «μεγάλο γαλαξία» του Airbnb; Ποιες δεν είναι; Ποιες είναι κάτι άλλο; Ένα νέο ειδικό ελληνικό προϊόν, που δεν ξέρω ποια είναι τα χαρακτηριστικά του; Όσο δεν ξεκαθαρίζουν αυτόν τον τομέα, τότε όλες οι προσχηματικές προδιαγραφές αφορούν μόνο αποθήκες και καταστήματα, δηλαδή, γύρω στις 3.000 ακίνητα. Αυτό είναι το νούμερο που θα επηρεάσουν αυτές οι προσχηματικές προδιαγραφές, γιατί όλα τα άλλα «κουτσά-στραβά», τα έχουν.  
Το δεύτερο είναι η απαράδεκτη εποπτεία και οι ποινές. Δεν είναι δυνατόν να απευθύνουμε εκατοντάδες ερωτήματα στο Υπουργείο Τουρισμού για το πόσους ελέγχους έχει κάνει μέσω των υπηρεσιών του και να μην μας απαντά. Θα ελέγξει, λοιπόν, τώρα μέσω των υπηρεσιών του το προϊόν και θα επιβάλλει και ποινές. Ποινές που όμως, και θέλω να το προσέξετε αυτό, είναι απαράδεκτες και πλήττουν τους μικροϊδιοκτήτες, διότι είναι κοινές με τους μεγαλοϊδιοκτήτες. Και τι εννοώ; Είτε έχεις μονάδα, η οποία θα αποφέρει 50 με 100 ευρώ τη βραδιά, είτε μονάδα που σου αποφέρει 1.500 με 2.000 ευρώ τη βραδιά, εσύ θα πληρώσεις 5.000 ευρώ. Σωστά; Σωστά. Και όχι μόνο αυτό, είτε έχεις 50 τετραγωνικά, είτε έχεις 500, το ίδιο θα πληρώσεις. Γι’ αυτό η «Νέα Αριστερά», λέει ότι πρέπει να αποσύρετε αυτές τις διατάξεις για το Airbnb όσο δεν ρυθμίζετε και δεν συζητάμε επιτέλους για το τι είδους προϊόν είναι, ποια είναι τα χαρακτηριστικά του και τι ακριβώς θα κάνουμε. Όσο δεν γίνεται αυτό πρέπει να αποσύρετε το νομοσχέδιο. 
Έχουμε καταθέσει τροπολογία, την οποία καταθέσαμε και τον Ιούλιο του 2024, και η οποία προβλέπει η βραχυχρόνια μίσθωση να επιτρέπεται μόνο σε φυσικά πρόσωπα για 1 έως 2 κατοικίες. Να ορίσουμε τα τετραγωνικά, ό,τι θέλετε, αλλά να πούμε ότι αυτό είναι το οποίο μπορεί να επιτραπεί μέχρι να οριστούν τα πράγματα ανά ΑΦΜ. Να μην επιτρέπεται σε νομικά πρόσωπα, εταιρείες, κάθε είδους να εκμισθώνουν κατοικίες για βραχυχρόνια μίσθωση, διότι είναι καθαρά τουριστικό προϊόν. Εδώ είναι ολόκληρα οικοδομικά τετράγωνα και κάνετε πως δεν τα βλέπετε. Για αυτό πρέπει, τουλάχιστον για το παρόν διάστημα, να αποσύρετε το νομοσχέδιο, να το συζητήσουμε και να νομοθετήσουμε με σωστό τρόπο.
Τρίτον. Να μην επιτρέπεται σε πολίτες τρίτων χωρών η αγορά έτοιμων κατοικιών με «Golden visa», γιατί και με αυτές γίνεται το ίδιο. Θεωρούμε αστείο να διαφημίζετε πως θα αξιολογήσετε τα καταλύματα βάσει περιβαλλοντικών κριτηρίων και με πρωτοποριακό σύστημα κατάταξης που εκπονούν το Τεχνικό Επιμελητήριο Ελλάδας και το Ξενοδοχειακό Επιμελητήριο Ελλάδας. Και φυσικά μιλώ για το άρθρο 4 του νομοσχεδίου. Αυτό το σύστημα κατάταξης δεν το έχει δει κανείς ή μήπως το έχετε δει και μας το κρύβετε; Μήπως πρόκειται για ένα πρωτοποριακό «φάντασμα» το οποίο θα εμφανιστεί για πρώτη φορά στην Υπουργική






 
Απόφαση που θα εκδώσει η Υπουργός; Το έχετε ξανακούσει αυτό; Οι Υπουργικές Αποφάσεις περιγράφουν προδιαγραφές εφαρμογής, δεν συγκεκριμενοποιούν κάτι που κανείς δεν γνωρίζει και το οποίο μας καλείτε και να το ψηφίσουμε. Πώς θα μοιράζετε «αστέρια» και «κλειδιά» σε περιοχές που έχουν εξαντλήσει κάθε περιβαλλοντική φέρουσα ικανότητα. Πώς θα γίνεται αυτό, δεν μπορούμε να το καταλάβουμε;
Τα άρθρα 6 έως 19 του Μέρους Β΄, το μεγαλύτερο Μέρος του νομοσχεδίου με 14 από τα 29 άρθρα, τα οποία θα μπορούσαν να είναι 3, και πολλά λέω. Τα άρθρα αυτά, εάν τα διαβάσουμε ένα-ένα, είναι αχρείαστα και ακατάληπτα. Επαγγέλλονται απλοποίηση μέσω της ψηφιοποίησης και όταν φτάνουμε στην ψηφιοποίηση όχι μόνο δεν έχετε κάνει καταγραφή και αποτύπωση της κατάστασης όλων αυτών των επιχειρήσεων, αλλά ούτε προστατεύετε τις μικρές επιχειρήσεις με ανέφικτους ελεγκτικούς μηχανισμούς. Το Υπουργείο Μεταφορών απουσιάζει εντελώς από όλη αυτή την ιστορία και τι λέτε; Ότι θα το υποβάλλουν ψηφιακά όταν θα φτιάξετε την ψηφιακή πλατφόρμα και τότε θα κοιτάτε την έγχαρτη υποβολή -σε χαρτί- και όχι την ψηφιακή. Είναι σοβαρά πράγματα αυτά;
Στο Μέρος Γ΄ βρίσκεται αυτό ακριβώς που είπα στην αρχή. Ότι ανοίξατε μία πορτούλα ή καλύτερα μια πορτάρα στο προηγούμενο νομοσχέδιο, την οποία έρχεστε τώρα και διευρύνετε. Τώρα γίνεται πια ανεξέλεγκτη η εκμετάλλευση γης και θάλασσας σε κάθε σημείο υπέρ του μεγάλου κεφαλαίου. Αυτό γίνεται με σπουδή δημιουργίας δεδικασμένων ώστε να μην κινδυνεύσουν οι παρανομίες από τον ολοκληρωμένο χωροταξικό σχεδιασμό του τουρισμού που υποτίθεται πως θα έλθει σύντομα και δεν τον βλέπουμε. Σε αυτό εντάσσονται νομιμοποιήσεις παρανομιών σε εγκαταστάσεις τουριστικών λιμένων προ του 2022 και λιμένων αρμοδιότητας του ΤΑΙΠΕΔ, τα οποία ζητούμε να αποσυρθούν. 
Ομοίως ζητούμε να αποσυρθεί το άρθρο 23 με το οποίο δίνεται το δικαίωμα εκτέλεσης, χωρίς ειδική άδεια έργων αγωγών, για την άντληση και απάντληση θαλασσίου ύδατος για πισίνες σε ξενοδοχεία, συγκροτήματα, ενοικιαζόμενες βίλες κ.λπ. που θα αλλοιώνουν την ακτογραμμή για εκατοντάδες μέτρα πάνω από πολύτιμα βραχώδη τοπία και αμμουδιές. Που είναι το περιβόητο φυσικό περιβάλλον, ο πλούτος μας, αυτό που -να το πω χυδαία- πουλάμε. Αυτό καταστρέφεται. Είναι δυνατόν; 
Τα άρθρα 25, 26, 27 στοχεύουν στην ενίσχυση υψηλού κόστους τουριστικών καταλυμάτων. Στον αποκλεισμό του δικαιώματος του ντόπιου τουρίστα σε φθηνές διακοπές, όπως η πρόβλεψη για εγκατάσταση glamping παντού. Εκτός-εντός σχεδίου πόλεως o χλιδάτος τουρισμός των κάμπινγκς; Kαι εκείνος ο φτωχός που έχει ένα τροχόσπιτο, αυτός πια δεν μπορεί ούτε να το παρκάρει κάπου. Είναι δυνατό να συμβαίνουν αυτά τα πράγματα σε αυτή τη χώρα; Ειδικότερα το άρθρο 26, που επιμένουμε να το αποσύρετε, είναι ντροπή. Πρόκειται για άθλια καταλύματα τα οποία θέλετε να τα νοικιάζετε σε δημόσιους λειτουργούς. Δεν ορίζετε ποια είναι η κατώτατη τιμή, ποιος θα την πληρώνει, πώς γίνεται όλα αυτά; Θα μας τα πει η ΚΥΑ της Υπουργού φαντάζομαι, έτσι δεν είναι;
Και τέλος στο άρθρο 28, δίνεται ο συντονισμός του έργου, της διαδρομής του Αποστόλου Παύλου στο Μουσείο Βυζαντινού Πολιτισμού, ενώ το ίδιο έργο ακριβώς έχει διεξαχθεί και υλοποιηθεί από το Υπουργείο Πολιτισμού με χρήματα του Ταμείου Ανάκαμψης το οποίο ολοκληρώνεται εντός του 2025. Εδώ ακριβώς τι κάνετε για να καταλάβουμε και εμείς;
Για όλα τα παραπάνω καταψηφίζουμε το παρόν σχέδιο νόμου και ελπίζω αυτή τη φορά να έχουμε έστω κάποια απάντηση σε όσα είπαμε.
Ευχαριστώ πολύ, κυρία Πρόεδρε.


 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος),Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Κομνηνάκα Μαρία, Κτενά Αφροδίτη, Μεταξάς Κωνσταντίνος Βασίλειος, Στολτίδης Λεωνίδας, Παπαδάκης Μπούμπας Κωνσταντίνος, Χήτας Κωνσταντίνος, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.
Ευχαριστούμε την κυρία Φωτίου.
Συνεχίζουμε δίνοντας τον λόγο στον Ειδικό Αγορητή της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Κομνηνό Δελβερούδη.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «“ΝΙΚΗ”»): Ευχαριστώ πολύ κυρία Πρόεδρε. 
Κυρία Υπουργέ, κύριοι συνάδελφοι, αρχικά θέλω να διευκρινίσω κάτι επειδή ειπώθηκε κατά την ακρόαση των φορέων, δηλαδή, ότι η “ΝΙΚΗ” είναι υπέρ των Airbnb και δεν ενδιαφέρεται για τους εργαζόμενους κτλ.. Η “ΝΙΚΗ” σαφώς και νοιάζεται πρωτίστως για τους εργαζόμενους κάθε κλάδου γι’ αυτό και απαριθμήσαμε ένα μεγάλο αριθμό εργαζομένων στο κλάδο των βραχυχρόνιων μισθώσεων, οι οποίοι θίγονται από τον αιφνιδιαστικό και βίαιο αποκλεισμό ήδη υφιστάμενων καταλυμάτων Airbnb. Φυσικά και ενδιαφερόμαστε για τους εργαζόμενους στην εστίαση και σε άλλους τομείς του τουρισμού, οι οποίοι πλήττονται από τον θεσμό του all inclusive που παρέχουν οι μεγάλες ξενοδοχειακές μονάδες και για τον οποίο κανένα περιορισμό δεν έθεσε το Υπουργείο. Αυτό το all inclusive «πονάει» τον τουρισμό και μειώνει τον τουριστικό τζίρο και φυσικά τα κρατικά έσοδα, μειώνει τις ανάγκες για εργατικό δυναμικό και αποδυναμώνει τους εργαζόμενους. Το ότι ο κλάδος των εργαζομένων στον τουρισμό υφίσταται μεγάλα προβλήματα είναι γνωστό τοις πάση, σε μια χώρα που έχει τόσο μεγάλη τουριστική απασχόληση, μεγάλο ποσοστό τουριστικής απασχόλησης. Δυστυχώς, αυτά τα προβλήματα δεν θέλησε να τα θεραπεύσει το Υπουργείο και απλώς μπήκε σε ένα ακόμη διχαστικό και ψευδεπίγραφο δίλημμα «Ξενοδοχεία ή βραχυχρόνιες μισθώσεις». Φρονούμε ότι ο αποκλεισμός μεγάλου μέρους καταλυμάτων βραχυχρόνιας μίσθωσης δεν θα λύσει τα προβλήματα των εργαζομένων στον τουρισμό, αντιθέτως θα δημιουργήσει νέα μεγαλύτερα.
Ενδεικτικά αναφέρω ότι εφόσον θα μειωθούν οι προσφερόμενες κλίνες ειδικά στους πιο δημοφιλείς τουριστικούς προορισμούς, θα αυξηθεί η ζήτηση δωματίων στα ξενοδοχεία,






 
τα οποία με το ίδιο προσωπικό θα κληθούν να εξυπηρετήσουν υπερδιπλάσιο κόσμο, αφενός εξουθενώνοντας το προσωπικό και αφετέρου απομειώνοντας την ποιότητα των υπηρεσιών. Ποιον εξυπηρετεί, λοιπόν, αυτή η υπερσυγκέντρωση τουριστών στα ξενοδοχεία; Μόνο τους ιδιοκτήτες ξενοδοχείων και όχι φυσικά τους εργαζόμενους σε αυτά. Πολύ περισσότερο βέβαια επηρεάζει τους εργαζόμενους σε επιχειρήσεις Airbnb που θα αποκλειστούν. Όσον αφορά τη δυσκολία εύρεσης μόνιμης στέγης εξαιτίας του Airbnb, αυτό είναι ένα πρόβλημα που το αναγνωρίζουμε και γι’ αυτό από την πρώτη συνεδρίαση της Επιτροπής δεν ταχθήκαμε υπέρ της ανεξέλεγκτης βραχυχρόνιας μίσθωσης, αλλά υπέρ των δίκαιων και λελογισμένων περιορισμών. Ένα ορθό μέτρο που πρότεινε ο Σύνδεσμος Ελληνικών Τουριστικών Επιχειρήσεων -και το οποίο υιοθετούμε και εμείς- είναι να παρέχεται το δικαίωμα στους ΟΤΑ Α΄ Βαθμού να ορίζουν μετά από απόφαση του Δημοτικού Συμβουλίου τους τον μέγιστο αριθμό ακινήτων που μπορούν να εγγράφονται στο Μητρώο Ακινήτων Βραχυχρόνιας Μίσθωσης ανά δημοτικό διαμέρισμα, φυσικά. Η απόφαση αυτή θα πρέπει να λαμβάνεται κατόπιν προηγούμενης δημόσιας διαβούλευσης, να αιτιολογείται με βάση σχετική επιστημονική μελέτη και θα έπρεπε να συνεκτιμάται και ο αριθμός των κενών ακινήτων που βρίσκονται εντός του συγκεκριμένου δημοτικού διαμερίσματος. Ο ίδιος Σύνδεσμος πρότεινε να ενεργοποιηθεί η διάταξη της παραγράφου 8 του άρθρου 111 του ν.4446/2016 περί θέσεων περιορισμών σε συγκεκριμένες γεωγραφικές περιοχές στη διάθεση ακινήτων για βραχυχρόνια μίσθωση για λόγους που σχετίζονται με την προστασία της κατοικίας. Αυτές οι προτάσεις θα μπορούσαν όντως να περιορίσουν το πρόβλημα των δυσεύρετων σπιτιών για μακροχρόνια ενοικίαση, αλλά οπωσδήποτε οι περιορισμοί να μην είναι αναδρομικοί, αλλά να αφορούν το χρονικό διάστημα από την έναρξη ισχύος του νόμου και στο εξής. Σε κάθε περίπτωση τα καταλύματα που αποκλείονται με το νομοσχέδιο από τη βραχυχρόνια μίσθωση δεν είναι από εκείνα που προσφέρονται για μακροχρόνια μίσθωση γι’ αυτό και πιστεύουμε ότι το νομοσχέδιο δεν αποφέρει την παραμικρή λύση στο συγκεκριμένο πρόβλημα δυσκολίας ανεύρεσης στέγης για μακροχρόνια μίσθωση. Συνεπώς, θεωρούμε το άρθρο 3 εξαιρετικά προβληματικό και ως προς τους περιορισμούς που θέτει σε βραχυχρόνια μίσθωση και ως προς τα υπέρογκα και δυσανάλογα πρόστιμα και ως προς τον τρόπο ελέγχου στα οποία φυσικά αναφερθήκαμε και στις προηγούμενες συνεδριάσεις της Επιτροπής και θα αναλύσουμε και διεξοδικότερα στην Ολομέλεια.
Ομοίως προβληματικό θεωρούμε το άρθρο 4 όπου ορίζεται το Ξενοδοχειακό Επιμελητήριο Ελλάδος ως αρμόδιος φορέας για την έκδοση πιστοποιητικών κατάταξης, διότι ο συγκεκριμένος φορέας δεν σχετίζεται επουδενί με τον κλάδο των επιχειρήσεων μη κύριων ξενοδοχειακών καταλυμάτων. Διαβλέπουμε στην επίμαχη νομοθετική παρέμβαση στον τουρισμό, όχι την λύση των προβλημάτων του τουρισμού όπως θα ήταν εφικτό, αλλά τη δημιουργία νέων προβλημάτων στον τουριστικό τομέα και κυρίως στην υποβάθμιση της ποιότητας του ελληνικού τουρισμού την οποία υποτίθεται ότι επιδιώκει να αναβαθμίσει το Υπουργείο και, φυσικά, την υποβάθμιση του περιβάλλοντος. Σύσσωμη η αντιπολίτευση αναφέρθηκε στο συγκεκριμένο ζήτημα. Τα έχετε ισοπεδώσει όλα στο όνομα του κέρδους και στον ποιοτικό, όπως εσείς τον ορίζετε, τουρισμό.
Συμπληρωματικά σε όσα έχω πει για την άντληση νερού από τη θάλασσα, με σκοπό τη χρήση της πισίνας, να πω ότι δεν νοείται να πραγματοποιούνται έργα εγκατάστασης αγωγών και κάθε έργο που κρίνεται αναγκαίο για την εγκατάσταση του εξοπλισμού, όπως λέει εντελώς αυθαίρετα το άρθρο 23, χωρίς να έχει προηγηθεί το αυτονόητο. Δηλαδή, εκπόνηση μελέτης από τον ενδιαφερόμενο, μελέτης περιβαλλοντικών επιπτώσεων και


 
φυσικά η έγκριση της μελέτης. Είναι απαραίτητο και απολύτως αναγκαίο να έχει προηγηθεί μελέτη, στην οποία μεταξύ άλλων θα πρέπει να αναφέρονται πρώτον, η ποιότητα του θαλασσινού νερού, δεδομένου ότι σε πολλές περιοχές δεν υπάρχει μέτρηση του μικροβιακού φορτίου, παρά μόνο όταν πρόκειται για γαλάζιες σημαίες. Δεύτερον, στην αποτύπωση του μηχανολογικού εξοπλισμού από τη θάλασσα μέχρι την πισίνα, δεδομένου ότι πολλά ξενοδοχεία είναι μακριά από τις ακτές πάνω σε πλαγιές και υπάρχει κίνδυνος σοβαρής αλλοίωσης του φυσικού περιβάλλοντος και τρίτον, την τοποθεσία που θα πέφτει στη θάλασσα το νερό και τη σύστασή του, δεδομένου ότι προηγουμένως θα πρέπει να απορρυπανθεί με τη χρήση βιολογικού καθαρισμού. Αυτά που προβλέπονται; Που είναι το Υπουργείο Περιβάλλοντος; Δεν πρέπει να υπάρχει έχει εδώ πέρα και το συναρμόδιο Υπουργείο για να γνωμοδοτήσει; Υπό αυτές, όμως, τις αυθαίρετες συνθήκες που νομοθετείτε, χωρίς τις απαραίτητες μελέτες και εκτιμήσεις, η διάταξη αυτή προφανώς και θα πρέπει να αποσυρθεί.
Ομοίως, με το άρθρο 22, χρησιμοποιείτε την ανάγκη προσβασιμότητας των ατόμων με αναπηρία και περνάτε διατάξεις για νομιμοποιήσεις έργων, χωρίς επαρκή έλεγχο, με αυθαίρετους ορισμούς περί ουσιωδών αποκλίσεων. Μάλιστα, είναι τόσο προκλητικό όλο αυτό, που για τους τουριστικούς λιμένες αρμοδιότητας του ΤΑΙΠΕΔ έχετε φροντίσει να επιτρέπεται η νομιμοποίηση των υφιστάμενων καθ’ υπέρβαση ή χωρίς άδεια εγκαταστάσεων, εντός της χερσαίας και θαλάσσιας ζώνης. Δηλαδή, το ΤΑΙΠΕΔ μπορεί να κάνει ότι θέλει, απλά με μια απόφαση του Υπουργού Τουρισμού. Με αυτόν τον τρόπο αντιλαμβάνεστε ότι υποβαθμίζετε το περιβάλλον και υπονομεύετε τις νόμιμες διαδικασίες αδειοδότησης και φυσικά την ασφάλεια δικαίου. 
Κυρία Πρόεδρε, για τα υπόλοιπα άρθρα και το σύνολο του νομοσχεδίου θα τοποθετηθούμε στην Ολομέλεια. 
Σας ευχαριστώ πολύ. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Ευχαριστούμε κ. Δελβερούδη. Τον λόγο έχει τώρα ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κυρία Πρόεδρε. Σε αυτή την 4η συνεδρίαση της Επιτροπής, θα θέσω κάποια ερωτήματα, τα οποία σχετίζονται με παρατηρήσεις και κριτικές που ασκήσαμε στις προηγούμενες συνεδριάσεις, αλλά τα οποία δεν διευκρινίστηκαν καθόλου από τις απαντήσεις που έχουμε λάβει μέχρι τώρα από την ηγεσία του Υπουργείου Τουρισμού. Δεν θα επαναλάβω κάποια σημεία του νομοσχεδίου και  θα εστιάσω σε κάποια άρθρα, τα οποία δεν είχαμε την ευκαιρία να συζητήσουμε προηγουμένως. 
Σχετικά με το άρθρο 3, για τα Airbnb, έχουμε διατυπώσει τους λόγους για τους οποίους η Πλεύση Ελευθερίας έχει ενστάσεις. Εκθέσαμε το ερώτημα το οποίο είναι πάρα πολύ συγκεκριμένο και για το οποίο δεν έχουμε λάβει απάντηση, γιατί υπάρχει το οριζόντιο πρόστιμο των 5.000 ευρώ για τις περιπτώσεις της παράβασης των τεσσάρων κριτηρίων που τίθενται στο άρθρο αυτό, τη στιγμή που κάποιες παραβάσεις είναι πάρα πολύ μικρές. Όπως, για παράδειγμα, σε περίπτωση που ένα Airbnb δεν έχει πυροσβεστήρα ή δεν έχει φαρμακείο. Αυτό θα πρέπει να τιμωρείται με ποινή 5.000 ευρώ; Θεωρούμε ότι πρέπει να υπάρχει μια διαβάθμιση των προστίμων. Αυτό δείχνει την προχειρότητα και αν θέλετε τον «χοντροκομμένο» τρόπο με τον οποίο έχει προσεγγιστεί το θέμα από το Υπουργείο. Θα έπρεπε να υπάρχει μια πιο συγκεκριμένη και πιο επεξεργασμένη αντιμετώπιση αυτού του θέματος.


 
Για τα κριτήρια τοποθετηθήκαμε προηγουμένως και θα τα επαναλάβω αύριο στην Ολομέλεια. Θα χρησιμοποιήσω τον χρόνο της σημερινής μου ομιλίας για να κάνω παρατηρήσεις σε άλλα ζητήματα. 
Για το άρθρο 4, που αφορά τα κριτήρια διαβάθμισης των ξενοδοχειακών καταλυμάτων με βάση το περιβαλλοντικό τους αποτύπωμα, δεν διευκρινίζετε ούτε βάσει ποιων κριτηρίων θα γίνει αυτή η κατάταξη –δηλαδή πρόκειται για ένα πάρα πολύ αφηρημένο άρθρο, το οποίο απλώς εκφράζει την πρόθεση να γίνει αυτό- ούτε υπάρχει στην Αιτιολογική Έκθεση οποιαδήποτε εξήγηση των προσδοκιών που έχει το Υπουργείο από τη στιγμή που θα εφαρμοστούν αυτά τα κριτήρια περιβαλλοντικής κατάταξης και πώς αυτό θα μπορέσει να επηρεάσει την βιωσιμότητα του τουρισμού, που υποτίθεται ότι είναι ένα από τα ζητούμενα του νομοσχεδίου. Η άποψή μας είναι ότι το Υπουργείο Τουρισμού και σε προηγούμενα νομοσχέδια που έχει φέρει, στην καλύτερη περίπτωση, έχει μια εικονική προσέγγιση του θέματος της βιωσιμότητας ενώ σε άλλες περιπτώσεις το υποβαθμίζει, όπως θα δούμε λίγο παρακάτω.
Στα επόμενα άρθρα του νομοσχεδίου που αφορούν το Μέρος Β΄, το οποίο σχετίζεται με την αδειοδότηση επιχειρήσεων που νοικιάζουν αυτοκίνητα, εκμισθώνουν μοτοσικλέτες,  τρίτροχα και τετράτροχα οχήματα, ειπώθηκε και πριν -το είπαμε και εμείς από την 1η συνεδρίαση- ότι πρόκειται για ένα Μέρος του νομοσχεδίου που απαρτίζεται από 14 άρθρα, δηλαδή, σχεδόν τα μισά άρθρα του νομοσχεδίου. Τα άρθρα αυτά, παρουσιάζονται με έναν τρόπο ιδιαιτέρως πολύπλοκο, και κατά την άποψή μας χωρίς λόγο πολύπλοκο, που θυμίζει σταυρόλεξο. Πάρα πολλά από αυτά τα άρθρα αποτελούνται από περίπου 3 σειρές και θα μπορούσαν να είχαν συμπτυχθεί σε μεγαλύτερα άρθρα. Δεν υπάρχει λόγος να είναι τόσο σύντομα. Κατά την 1η συνεδρίαση αναφέρθηκα για τα άρθρα που άπτονται στην έναρξη ισχύος, το ένα παραπέμπει στο άλλο και δεν μπορεί να καταλάβει κανείς πότε αρχίζει η ισχύς αυτού του Μέρους του νομοσχεδίου ακριβώς και σε σχέση με ποια άρθρα. Επίσης πρέπει να πω, ότι η διαδικασία -για να περάσουμε τώρα πέρα από τον νομοπαρασκευαστικό τρόπο στην ουσία αυτού του Μέρους- εδώ υποτίθεται ότι πρόκειται για «απλούστευση» και αυτή είναι η λέξη που χρησιμοποιείται. Πρόκειται για απλούστευση της διαδικασίας μέσα από την οποία ιδρύονται και λειτουργούν τα γραφεία ενοικιάσεως αυτοκινήτων. Αυτό λέει το άρθρο 6, σχετικά με τον σκοπό. 
Αν διαβάσουμε το άρθρο 11 που είναι ενδεχομένως το πιο περιεκτικό του τμήματος αυτού, έχει 5 παραγράφους και μιλάει για μια διαδικασία η οποία λέει ότι πρέπει να συνοδεύεται από απαιτούμενα δικαιολογητικά, υποβάλλεται στην αρμόδια αρχή του άρθρου 335 αποκλειστικά μέσω του Ολοκληρωμένου Πληροφοριακού Συστήματος άσκησης δραστηριοτήτων και ελέγχων του άρθρου 14, που είναι προσβάσιμο μέσω της ενιαίας ψηφιακής πύλης κ.λπ.. Αν πρόκειται, λέει, να μεταβληθούν για οποιονδήποτε λόγο τα στοιχεία, αν αλλάξει ο φορέας δραστηριότητας, εφαρμόζω το άρθρο 9. Τα δικαιολογητικά που συνδέονται με το πρόσωπο του φορέα της δραστηριότητας εκδίδονται στο πρόσωπο του νέου φορέα. Η αρμόδια αρχή, λέει παρακάτω, κοινοποιεί το αργότερο εντός 5 εργάσιμων ημερών τη γνωστοποίηση κτλ. κτλ.. Σας φαίνεται αυτό ένας απλουστευμένος τρόπος για τη δήλωση αυτών των επιχειρήσεων; Φοβόμαστε πως όχι. Θα μπορούσε να υπάρξει μεγαλύτερη απλούστευση, αλλά επίσης όπως ακούσαμε και στη διάρκεια της ακρόασης φορέων, υπάρχει μεγάλη αναντιστοιχία ανάμεσα στις επιθυμίες αυτού του τμήματος του νομοσχεδίου και στο τι γίνεται στην πράξη. Και στην πράξη δεν υπάρχει ένα μητρώο το οποίο να συσχετίζει τις επιχειρήσεις αυτές και τα οχήματα που νοικιάζονται αφενός, με τα οχήματα που σύμφωνα με τους εκπροσώπους του κλάδου στην πραγματικότητα νοικιάζονται. Η απόκλιση, αυτό που ακούσαμε στην ακρόαση φορέων -και γι’ αυτό δεν κάνει τίποτε το νομοσχέδιο- φαίνεται πως είναι περίπου της τάξης του 50%. Δηλαδή, περίπου τα μισά οχήματα από αυτά που ενοικιάζονται δεν είναι καταγεγραμμένα και δηλωμένα. Αυτό είναι ένα μεγάλο ζήτημα. Φοβόμαστε, ότι με το Μέρος αυτού του νομοσχεδίου δεν γίνεται απολύτως τίποτα για να αντιμετωπιστεί και θα έπρεπε εκεί να εστιάσει την προσοχή του το νομοσχέδιο. 
Συνεχίζω με τις ερωτήσεις τις οποίες θέσαμε εν είδει κριτικής και παρατηρήσεων και τώρα τις θέτουμε με τη μορφή ερωτήσεων και για τις οποίες δεν έχουμε πάρει καμία σαφή απάντηση.  
Ερώτηση για τις μαρίνες και το άρθρο 22. Το άρθρο 22, δίνει τη δυνατότητα στις μαρίνες, οι οποίες είναι όπως λέει «σε  χωροθετημένους τουριστικούς λιμένες αρμοδιότητας του ΤΑΙΠΕΔ επιτρέπεται η νομιμοποίηση των υφιστάμενων καθ’ υπέρβαση ή χωρίς άδεια κατασκευασθέντων έργων και εγκαταστάσεων εντός της χερσαίας και θαλάσσιας ζώνης,...» Γιατί; Γιατί να υπάρχει εξαίρεση για τους τουριστικούς λιμένες, αρμοδιότητας του ΤΑΙΠΕΔ; Δεν αιτιολογείται αυτό στην έκθεση και θα πρέπει να αποσαφηνιστεί γιατί γίνεται εδώ η εξαίρεση και βεβαίως, θεωρούμε, ότι αυτή η εξαίρεση, δεν είναι αποδεκτή. 
Όσον αφορά στο άρθρο 23, που επιτρέπει τη χρήση θαλάσσιου νερού για τις πισίνες των ξενοδοχειακών μονάδων, με σκοπό, όπως λέει η αιτιολογική έκθεση, να εξοικονομηθεί πόσιμο νερό, το άρθρο δεν ξεκαθαρίζει δύο ουσιώδη πράγματα. Πρώτον, ποια είναι τα κριτήρια τα οποία θα πρέπει να πληροί η ξενοδοχειακή μονάδα προτού απαντλήσει το νερό και προτού το χύσει πίσω στη θάλασσα, ούτως ώστε αυτό να μη μολύνει τη θάλασσα, αλλά να είναι καθαρό. Στη διεθνή βιβλιογραφία υπάρχουν συγκεκριμένοι τρόποι καθαρισμού του νερού προτού αυτό απαντληθεί. Εδώ, δεν υπάρχει καμία αναφορά. Δηλαδή, τα νερά από τις πισίνες μπορεί να είναι βρώμικα και να επιστρέψουν στη θάλασσα. Δεύτερον, δεν υπάρχει καμία περιγραφή των κριτηρίων της απόστασης που θα πρέπει να έχουν οι σωλήνες και τα έργα που κατασκευάζονται για την απάντληση, από χώρους της θάλασσας τους οποίους χρησιμοποιεί ο κόσμος να κάνει μπάνιο, κοινόχρηστους χώρους. Αυτά θα έπρεπε να προσδιορίζονται. Έτσι όπως παρουσιάζεται το άρθρο, δίνει τη δυνατότητα να γίνεται απάντληση του νερού, οπουδήποτε και με οποιαδήποτε κριτήρια, μέσα στη θάλασσα. Αυτό είναι κάτι το οποίο, βεβαίως, αφενός, υποβαθμίζει τη βιωσιμότητα του τουρισμού, για την οποία η Κυβέρνηση, υποτίθεται, ότι νοιάζεται -δεν το κάνει καθόλου- και αφετέρου, δεν μπορούμε να καταλάβουμε γιατί. Επίσης, υπάρχει αυτή η γενικόλογη προσέγγιση και η προχειρότητα στον τρόπο που αντιμετωπίζεται αυτό το θέμα. 
Όσον αφορά το άρθρο 25 σχετικά με το glamping, όπου γίνεται επίσης αναφορά και στα spa. Εκεί, το έθεσα προηγουμένως, αλλά το λέμε πάλι και τώρα με μορφή ερώτησης ώστε να γίνει σαφές και περιμένουμε μια απάντηση από το Υπουργείο. Και στα δύο αυτά θέματα -για το glamping αναφερθήκαμε και διεξοδικά- υπάρχει μια χαλάρωση του ρυθμιστικού πλαισίου η οποία ακολουθεί μια σειρά νομοσχεδίων. Ο νόμος του 2020 για το glamping έθετε κάποια κριτήρια. Μετά, ο νόμος του περασμένου Ιούλιου του Υπουργείου Τουρισμού, χαλάρωσε αυτό το ρυθμιστικό πλαίσιο και σήμερα με το παρόν σχέδιο νόμου έρχεται να το χαλαρώσει ακόμη περισσότερο. Κι αυτό, πάλι, είναι εις βάρος της περιβαλλοντικής βιωσιμότητας των κατασκηνώσεων πολυτελούς διαβίωσης, έτσι λέγεται το glamorous camping ή το glamping στην ελληνική γλώσσα. Εδώ -και θα πρέπει να μας το εξηγήσετε- γιατί



 
τίθεται αυτό το θέμα ξανά και σύμφωνα με την Αιτιολογική Έκθεση η απάντηση που δίνει εναι ότι «ανέκυψε η ανάγκη για επικαιροποίηση του ορισμού της ειδικής τουριστικής υποδομής». Ανέκυψε. Πώς ανέκυψε; Γιατί ανέκυψε; Και γιατί ανέκυψε αυτό τη στιγμή που φέρατε αυτό το νομοσχέδιο σε διαβούλευση 5 μήνες αφού περάσατε το προηγούμενο στο οποίο δίνατε ορισμό. Κάποιος λόγος χρειάζεται. 
Το άλλο, βεβαίως, είναι ότι και στα spa, όπου χαλαρώνετε και εκεί το πλαίσιο- σύμπτωση; - κι εκεί ανέκυψε. Ανέκυψε, λέει, η ανάγκη για επικαιροποίηση του ορισμού, ώστε να επιτρέπεται η ανέγερση των σχετικών εγκαταστάσεων κ.λπ. κ.λπ.. «Έπεσε από τον ουρανό» η ανάγκη αυτή, λες κι εσείς δεν νομοθετούσατε επάνω σε αυτό το θέμα και δεν συζητήσατε και δε σκεφτήκατε και δεν ήρθατε στη Βουλή να ακούσετε τις κριτικές των Κομμάτων της Αντιπολίτευσης για τον τρόπο με τον οποίο νομοθετείτε πάνω σε αυτά τα θέματα. Ξαφνικά ανέκυψε.
Έρχομαι τώρα στα άρθρα για τα δωμάτια προσωπικού. Το θέσαμε στις προηγούμενες συνεδριάσεις και το θέτουμε ξανά σήμερα. Υπάρχει η διάταξη του άρθρου 26, όπου τα δωμάτια προσωπικού των ξενοδοχείων, τα οποία δεν προσμετρώνται στο δυναμικό των δωματίων των ξενοδοχειακών αυτών μονάδων, μπορούν να διατίθενται σε μια σειρά υπαλλήλων του δημοσίου, γιατρούς κ.λπ.. Η πρόβλεψη στο νομοσχέδιο είναι ότι αυτά θα μπορούν να διατίθενται με μίσθωση, αν είναι κενά. Και σας ρωτάμε ξανά, πώς ορίζεται ότι αυτά τα δωμάτια είναι κενά και τι προβλέπει το σχετικό άρθρο, ούτως ώστε να μην αδειάζουν αυτά τα δωμάτια με απόφαση της ιδιοκτησίας της ξενοδοχειακής μονάδας από τη χρήση τους από προσωπικό, ώστε να μισθώνονται μετά σε υπαλλήλους του δημοσίου οι οποίοι τα θέλουν, για την προσκόμιση κέρδους από τα ξενοδοχεία. Δεν υπάρχει τίποτα που να το περιορίζει αυτό. Δεν υπάρχει ορισμός στο νομοσχέδιο του τι θεωρείται ότι είναι δικαίως ένα κενό δωμάτιο προσωπικού, ιδίως δε που αυτά δεν προσμετρώνται στα δωμάτια που νοικιάζει το ξενοδοχείο συνήθως σε τουρίστες.
Όσον αφορά το άρθρο για τα τροχόσπιτα, στο οποίο δεν αναφερθήκαμε, με την άδειά σας κυρία Πρόεδρε, θα κάνω μια τελική παρατήρηση. Το άρθρο 27, που αφορά στα τροχόσπιτα, λέει ότι απαγορεύεται σε αυτά να σταθμεύουν σε χώρους οι οποίοι είναι δίπλα σε δάση κάτι το οποίο μπορούμε να καταλάβουμε. Όμως, συνεχίζει λέγοντας και σε εν γένει κοινόχρηστους χώρους. Τι θα πει αυτό; Πώς προσδιορίζεται; Δηλαδή, να μην μπορούν να σταθμεύουν πουθενά; Επίσης, λέει ότι οι παραβάτες τιμωρούνται με φυλάκιση μέχρι και 3 μήνες. Θα μπει φυλακή κάποιος επειδή σταθμεύει το τροχόσπιτο σε έναν εν γένει κοινόχρηστο χώρο, ο οποίος δεν προσδιορίζεται από τον νόμο; Αυτό αφήνει ένα τεράστιο παράθυρο για να μην μπορούν οι ιδιοκτήτες τροχόσπιτων να σταθμεύουν τα τροχόσπιτα τους σε περιοχές και ταυτόχρονα βρίσκονται αντιμέτωποι με την ποινή φυλάκισης. Αυτό θεωρούμε πως είναι υπερβολικό επίσης είναι ασαφές ανοίγοντας τη δυνατότητα να γίνει ερμηνεία αυτής της διάταξης με τέτοιο τρόπο που να βλάψει τους ιδιοκτήτες των τροχόσπιτων.
Έρχομαι τέλος στην καταληκτική μου παρατήρηση, κυρία Πρόεδρε.
Η Αιτιολογική Έκθεση, και αυτό είναι κάτι το οποίο συναντάμε σε πολλά νομοσχέδια της Κυβέρνησης, δεν έχει καμία εναρμόνιση, όσον αφορά το τι λέει για τις Γενικές Συνέπειες σχετικά με το κόστος και τον Προϋπολογισμό και αυτά που λέει το Γενικό Λογιστήριο του Κράτους. Εδώ στην Έκθεση Γενικών Συνεπειών, στη σελίδα 33, προβλέπεται ότι αυτό το νομοσχέδιο



 
νομοσχέδιο δεν θα επιφέρει μείωση δαπανών στη δημόσια διοίκηση, στον Κρατικό Προϋπολογισμό. Η Έκθεση του Γενικού Λογιστηρίου του Κράτους μιλάει για ενδεχόμενη δαπάνη επί του Κρατικού Προϋπολογισμού. Η Έκθεση λέει ότι θα φέρει μείωση, εδώ λέει ενδεχόμενη δαπάνη. Και μετά υπάρχει ενδεχόμενη αύξηση εσόδων από κάποιες διατάξεις, δεκτό και αυτό, αλλά αυτό δεν είναι μείωση δαπανών. 
Γιατί δεν τα σκέφτεστε αυτά, γιατί δεν συντονίζεστε καλύτερα και εν πάση περιπτώσει ποιοι είναι αυτοί που συντηρούν αυτά τα «κουτάκια» πάντα σε αντίθεση με αυτά που λέει η Έκθεση του Γενικού Λογιστηρίου του Κράτους. Το ίδιο διαπίστωσα και χθες στην Ολομέλεια μιλώντας για το νομοσχέδιο που συζητήσαμε, που αφορούσε τις τροποποιήσεις σε ένα Πρωτόκολλο για την προστασία προσωπικών δεδομένων από το Συμβούλιο Της Ευρώπης και δεν είναι ούτε η δεύτερη φορά αυτή. Είναι κάτι που διαπιστώνεται διαρκώς.
Κυρία Πρόεδρε, με αυτές τις παρατηρήσεις κλείνω την τοποθέτησή μου στην Επιτροπή. Για τα υπόλοιπα θα μιλήσουμε αύριο στην Ολομέλεια. 
Σας ευχαριστώ.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Ευχαριστούμε και συνεχίζουμε δίνοντας τον λόγο στον κ. Κόντη.
ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ, κυρία Πρόεδρε. 
Κυρία Υπουργέ, κυρία Υφυπουργέ, κυρίες και κύριοι συνάδελφοι, θα συζητήσουμε πάλι για τα ίδια πράγματα  και για τα οποία έχουμε μιλήσει χιλιάδες φορές. Στην ουσία το νομοσχέδιο επικεντρώνονται σε δύο - τρία θέματα.
Προσωπικά αφιέρωσα πολύ χρόνο στη συζήτηση για το θέμα των Airbnb, για το οποίο πιστεύω πως είναι μια «πληγή» στην Ελλάδα. Ακούω ότι ο κάθε μικρός και μεγάλος ιδιοκτήτης έχει το δικαίωμα της περιουσίας του, εννοείται, και προσπαθεί να αυξήσει το εισόδημά του. Δυστυχώς έχουμε μετατραπεί σε μια χώρα που κάποιοι δεν θέλουν να έχουν άλλο επάγγελμα, αλλά θέλουν από 1 σπίτι ή από 2 ή 3 σπίτια και να βιοπορίζονται μαθαίνοντας έτσι και τα παιδιά τους. Δυστυχώς, έχουμε μπει σε μια μη παραγωγική κατάσταση. Όταν έχουμε κάποιες εκατοντάδες χιλιάδες Airbnb, τα οποία εκμεταλλεύονται εκατοντάδες χιλιάδες άτομα, και θα φτάσω και στις μεγάλες εταιρείες, δυστυχώς κάποιοι επαναπαύονται σε αυτό και πιστεύουν ότι αιώνια θα ζουν από αυτό, γιατί μην ξεχνάμε ότι αλλάζουν και οι εποχές. Σήμερα έχουμε υπερτουρισμό, αύριο μπορεί να μην έχουμε καθόλου.
Το θέμα λοιπόν είναι ότι πρέπει να δημιουργηθούν οι προϋποθέσεις, ώστε αυτά τα διαθέσιμα προς ενοικίαση σπίτια να υπόκεινται στους νόμους της αγοράς, αλλά να υπόκεινται και σε μια ισόνομη αντιμετώπιση με την προσφορά των ξενοδοχειακών καταλυμάτων. Δεν είμαι ο υπερασπιστής των ξενοδόχων και ούτε είναι όλοι οι ξενοδόχοι καλοί ή ούτε είναι όλοι κακοί. Έχω φίλους ξενοδόχους και γνωρίζω πως παλεύουν από μικροί και έχω και άλλους οι οποίοι προσπαθούν να κερδοφορήσουν με άλλους τρόπους. Επομένως, δεν τα ισοπεδώνω όλα. Όμως η πλειοψηφία των ξενοδόχων προσπαθεί, αντιμετωπίζει δύσκολες καταστάσεις -θα φτάσω και σε αυτούς οι οποίοι δεν λειτουργούν όπως θα έπρεπε- αλλά δεν έχουν πλέον ισόνομη αντιμετώπιση με τα Airbnb. Δεν μπορεί ένα ξενοδοχείο να πληροί εκατοντάδες προϋποθέσεις για να κατασκευαστεί και να έρχεται μια μεγάλη εταιρεία από το εξωτερικό -αρχίζω από εκεί- η οποία αγοράζει 20 διαμερίσματα και τα μετατρέπει άτυπα σε ξενοδοχείο πολλά από τα οποία βρίσκονται εδώ, στο κέντρο της


 
Αθήνας όπως και στο κέντρο στη Θεσσαλονίκη, και να προσπαθεί μέσα από αυτά με Δούρειο Ίππο την αγορά αυτών των δωματίων να εμφανιστεί σαν ξενοδοχείο και κάποιοι από αυτούς να έχουν και εστίαση. Δηλαδή, προσφέρουν υπηρεσίες εστιατορίου στα δωμάτια, χωρίς κανείς να ξέρει πού και πως παρασκευάζεται. Κάποιοι παίρνουν από γειτονικά εστιατόρια και τους προσφέρουν ανάλογα με το τι ζητάνε, κάποιοι τα παρασκευάζουν εκεί.
Επίσης, ένα θέμα που σας φαίνεται ίσως περίεργο και αστείο σε αυτή τη συζήτηση είναι ότι ο άνισος ανταγωνισμός έγκειται και στο ότι κάποιες «τρύπες» που έγιναν Airbnb, οι οποίες δεν είναι κυρία οικιακή εγκατάσταση, τις οποίες το νομοσχέδιο θέλει να τις κάνει -και καλώς θέλει να τις κάνει- κατεβάζουν ρολά καταστήματος και δημιουργούν μέσα υποτιθέμενες improvisional, θα τις πω, κουζίνες οι οποίες είναι στιγμιαίες και με 1 γκαζάκι ή με μια μεγάλη φιάλη αερίου έρχονται οι ξένοι να μαγειρεύουν. Πάνε και αγοράζουν στα σούπερ μάρκετ τροφές, μαγειρεύουν εκεί με κίνδυνο να σκάσει καμιά φιάλη και δεν υπάρχουν συνθήκες ασφάλειας, δεν υπάρχει εξαερισμός. Επίσης, τα περισσότερα από αυτά τα Airbnb, δεν πληρούν τις προϋποθέσεις που πληρούν σε όλο τον κόσμο. Δεν έχουν εξόδους κινδύνου, δεν έχουν δεύτερη έξοδο. Εάν συμβεί κάτι, θα τρέξουν όλοι προς την πόρτα και μιλάω για τα μεγάλα, ειδικά αυτά που είναι στις μεγάλες εγκαταστάσεις τις εντός εισαγωγικών «ξενοδοχειακές» που είναι τα Airbnb και θα ποδοπατηθούν.  
Όλοι μας θα θέλαμε το εύκολο κέρδος λοιπόν. Θα μπορούσα και εγώ να μετατρέψω το πατρικό μου σπίτι στο Παλαιό Ψυχικό σε Airbnb,. Δεν είναι κάτι που προσωπικά με ενδιαφέρει ούτε να το κάνω Airbnb, ούτε το νοικιάζω και για να φτάσω να ράβω τα ρούχα μου, που μου αρέσει, στη Νάπολη, για να πάω να πληρώνω τα κουστούμια μου εκεί. Δούλεψα, δεν περίμενα να με θρέψει κανένας, δούλεψα και εργάστηκα, πήγα στη Βραζιλία, έγινα μετανάστης, δούλεψα σε καράβια και δεν ντρέπομαι για αυτό. Δεν περίμενα να με θρέφει ο φίλος μου ή ο θείος μου ή ένα σπίτι που μου έχουν δώσει. Αυτή η νοοτροπία δεν θέλω να υπάρχει στην Ελλάδα, γιατί έχουμε παιδιά, έχω νέα παιδιά και ευτυχώς δεν την έχουν αυτή τη νοοτροπία, αλλά έχει παιδιά που λένε «τι θα μου αφήσει ο πατέρας μου για να ζω;» και έχει παιδιά, τα οποία τους αφήνει ο πατέρας τους και έτσι καταστρέφονται μετά. Θα πρέπει να μάθουμε ότι για να δημιουργήσουμε και να βγάλουμε χρήματα κύριοι, πρέπει να δουλέψουμε, πρέπει να μπούμε σε κανόνες αγοράς, πρέπει να δημιουργήσουμε. Δεν αρέσει σε πολλούς αυτό, η τεμπελιά είναι ωραία, αλλά δεν είναι σωστή και δεν λέω τεμπέληδες τους Έλληνες. Λέω όμως αρκετούς Έλληνες τεμπέληδες και τα παιδιά μας τα μαθαίνουμε να πηγαίνουν να δουλεύουν στα νησιά σεζόν το καλοκαίρι και να έρχονται εδώ να παίρνουν από τη γιαγιά τους, τον παππού τους ή από ένα Airbnb. Αυτό είναι το κακό που γίνεται και το λέω γιατί έχω πολλά παραδείγματα. 
Επομένως, αυστηροί κανόνες στα Airbnb. Δεν με νοιάζει τι θα πουν μικρός, μικρομεσαίος ή μεγάλος ιδιοκτήτης. Εάν θέλει να υποστεί τους κανόνες αγοράς, είμαστε εδώ να το χειροκροτήσουμε. Αλλά όχι ένα μαγαζί που κατεβάζει ρολά, που ακόμα είναι ρολά καταστήματος, να μας το μετονομάζει σε Airbnb. Δεν είναι αποδεκτό και δεν το αποδεχόμαστε και σαν κοινωνία αυτό. Ας διαμορφώσει έναν οικιακό χώρο σε Airbnb και ας το νοικιάσει. Υπάρχουν πάλι κάποιοι που νοικιάζουν δωμάτιο του σπιτιού τους. Το ξέρετε αυτό; Έρχεται και λέει «νοικιάζω χώρο μέσα στο σπίτι μου».
Συνθήκες υγιεινής παρέχουμε στους ανθρώπους οι οποίοι πηγαίνουν να εγκατασταθούν να μείνουν σε ένα Airbnb; Πηγαίνει και ελέγχει κανείς αν αλλάζουν τα κλινοσκεπάσματα κάθε ημέρα; Πηγαίνει κανείς να δει αν καθαρίζουν ή αποστειρώνουν τους


 
χώρους καθημερινά; Σε μια βρώμικη τουαλέτα μπορεί κάποιος να κολλήσει οτιδήποτε. Πηγαίνει κανείς να τους ελέγξει; Όχι, είναι ανεξέλεγκτοι. Δεν πρέπει, λοιπόν, να θεσπιστούν κανόνες; Αυτοί οι ίδιοι δε, όπως μας είπαν και οι εκπρόσωποι εργαζομένων, χρησιμοποιούν εγκεκριμένα συνεργεία όπως κάνουν τα ξενοδοχεία, να καθαρίζουν τους χώρους ή να υπόκεινται και αυτοί σε κάποιους ελέγχους και να δίνουν λόγο κάπου; Όχι βέβαια. Υπάρχει Airbnb που μπορεί ο άλλος να μην το καθαρίζει και μια βδομάδα, απλά να αλλάζει ένα σεντόνι.  
Είναι ανεξέλεγκτη η κατάσταση πλέον και αυτό δεν πρέπει να συνεχίσει. Δεν πρέπει επειδή μπαίνει χρήμα στην Ελλάδα και λέμε συνάλλαγμα μέσω Airbnb για να ωφεληθούμε ένα φόρο 10% - 20% να γίνεται αποδεκτό. Η μεγάλη αντίθεσή μας είναι αυτή, ότι εκτός των άλλων, η υπερβολική εξάπλωση των Airbnb δημιουργεί και μία γενιά τεμπέληδων. Και ας μου πει κάποιος ότι έχω λάθος. Ας ψάξουμε στην αγορά να δούμε τι γίνεται. Να μην σας πω τι γίνεται στα νησιά. Στα νησιά η κατάσταση είναι ακόμα χειρότερα από ανεξέλεγκτη και οι τιμές τους, οι τιμές βραδιάς και διανυκτέρευσης είναι μεγαλύτερες και από ξενοδοχεία κάποιες φορές. 
Συνεχίζοντας για τα glamping, κυρία Υπουργέ, είναι ένα θέμα που υπάρχει σε όλο τον κόσμο. Σκεφτείτε ότι στο Περού, στο Κούσκο, νοικιάζουν ένα κρεμασμένο κρεβάτι σε ένα γκρεμό και το χρεώνουν 1.000 ευρώ τη βραδιά για πάνε κάποιοι ριψοκίνδυνοι τουρίστες να κοιμηθούν. Όποιος θέλει να πληρώσει, πληρώνει. Το θέμα, όμως, είναι ότι μπαίνουν πλέον σε περιοχές Natura, σε περιοχές εκτός σχεδίου, σε περιοχές οι οποίες ανήκουν στον ελληνικό λαό κόβοντας την πρόσβαση στους Έλληνες. Σας ανέφερα το πρόβλημα στο Athens One εδώ στη Γλυφάδα, που ακόμα και στο εστιατόριο –νομίζω πως ο κ. Μποτρίνη έχει ένα εστιατόριο εκεί - να θες να πας, με δυσκολία περνάς μέσα. Δεν μπορούν να περάσουν οι Έλληνες να χαρούν τον αιγιαλό, εκεί μπροστά που κάποτε πηγαίνανε. Για ποιο λόγο να συμβαίνει αυτό; Δεν πρέπει να είναι ελεύθερη η πρόσβαση; Δεν είπαμε να μπουν και να παίζουν ποδόσφαιρο, αλλά τουλάχιστον οι αιγιαλοί ανήκουν στους Έλληνες, δεν ανήκουν στα glamping και τα ξενοδοχεία. 
Νομίσαμε ότι αυτό έχει λυθεί εδώ και πολλά χρόνια. Αυτό πρέπει να το προσέξουμε και να προσέξουμε φυσικά εκεί που θα γίνουν -γιατί θα γίνουν και κάποια άλλα σε περιοχές που θα είναι ενδιαφέρουσες κι αυτές, είτε είναι  βουνά είτε θάλασσες- να μην υπάρξει ρύπανση και καταστροφή του περιβάλλοντος. Η Ελλάδα, δυστυχώς, με τις φωτιές έχει χάσει τεράστια δάση, έχει χάσει ωραίες περιοχές και δεν πρέπει να είμαστε εμείς αυτοί που θα επιτρέψουμε να χαθούν και άλλα. 
Στο θέμα του ιαματικού τουρισμού είμαστε υπέρ, εάν βέβαια τεθούν νόμοι και εκεί στις 56-60 πηγές που υπάρχουν, οι οποίες είναι πραγματικά ιαματικές, σύμφωνα με παγκόσμιες έρευνες. Είμαστε μια πολύ τυχερή Χώρα που διαθέτουμε αυτές τις πηγές. Θα πρέπει το κράτος να τις παρακολουθεί να υπάρξει μία πιο οργανωμένη και ταξινομημένη διαχείριση από αυτούς που θα τα αναλάβουν. 
Επιπλέον για το θέμα του προσκυνηματικού  τουρισμού, δεν αφορά μόνο την πορεία που έκανε ο Άγιος Παύλος. Η Θεσσαλονίκη, τουλάχιστον, έχει πολλούς αρχαιολογικούς χώρους, έχει εκκλησίες που προστατεύονται από την UNESCO, όπως η εικόνα της Παναγίας της Αχειροποιήτου που χρονολογείται από το 560 μ.Χ.. Η παλαιότερη εκκλησία στην Ελλάδα και στην οποία σε μια κολόνα φαίνεται πότε μπήκαν και οι τούρκοι στην Θεσσαλονίκη. Αναγράφεται το έτος 1430 στον ένα κίονα της εκκλησίας. Είναι ακριβώς δίπλα στο μετρό της Αγίας Σοφίας. Υπάρχουν μνημεία που προσφέρονται για οργανωμένο προσκυνηματικό τουρισμό και μέσα στη Θεσσαλονίκη. Υπάρχουν περιοχές μεγάλης αξίας περιοχές και νομίζω ότι όλα αυτά πρέπει να αναπτυχθούν. Δεν θεωρώ πως το σημαντικό στη διάταξη είναι αν θα το αναλάβει το Βυζαντινό Μουσείο ή κάποιος άλλος, αλλά όποιος το αναλάβει να κάνει σωστά τη δουλειά του. Το να υπάρχουν αυτές οι αντιδικίες, είμαστε οι αρχαιολόγοι είμαστε οι βυζαντινολόγοι, αυτό πάντα υπήρχε στην Ελλάδα και δυστυχώς είναι και το πρόβλημα που έχουμε. Όποιος αναλάβει, να αναλάβει να κάνει τη δουλειά του σωστά. Εάν δεν την κάνει, τότε δεν έχει να κάνει με τον τίτλο του φορέα που αναλαμβάνει, αλλά με τους ανθρώπους οι οποίοι κινούν και θέλουν ή δεν θέλουν να το κάνουν. 
Ο Ιαματικός Τουρισμός, σίγουρα σε συνδυασμό και με την ιατρική παρακολούθηση, είναι άλλο ένα θέμα το οποίο πρέπει να προσέξουμε. 
Πιστεύουμε ότι το νομοσχέδιο αυτό, αν έχει τις βελτιώσεις που χρειάζονται και τη μεγάλη προσοχή, επαναλαμβάνω, στα Airbnb, που ας μην ξεχνάμε ότι έχει αφαιρέσει πάρα πολλά σπίτια από την μακροχρόνια μίσθωση. Σε αυτό το σημείο δεν αναφέρομαι φυσικά σ’ αυτά τα υποκατάστατα των σπιτιών που νοικιάζονται, όπως είναι οι υπόγειοι χώροι, τα μαγαζιά ή οτιδήποτε άλλο, αλλά μιλάμε και για σπίτια τα οποία έχουν μπει στην αγορά και νοικιάζονται ως Airbnb, σε συνδυασμό με αυτά που έχουν οι τράπεζες, νομίζουμε ότι πρέπει να γίνει ένα «ξεσκόνισμα» και να προσέξουμε ειδικά, ποιοι έρχονται από το εξωτερικό και αγοράζουν ή επινοικιάζουν χώρους και για ποιους λόγους και τελικά εμφανίζονται σιγά-σιγά σαν ξενοδοχεία. Συμπτωματικά εχθές επισκέφθηκα ένα φίλο σε ένα από αυτά και είδα πως οι ενοικιαστές του αισθάνονται σαν να βρίσκονται σε ξενοδοχείο, γιατί πλέον εξοπλίζονται με σαλόνια στην είσοδο, χωρίς να είναι ξενοδοχεία. Πρέπει σιγά-σιγά να ελέγχονται όλα.
Θέλω να πιστεύω, κυρία Υπουργέ, ότι θα το κάνετε και θέλω να πιστεύω ότι πάντα σε κάθε νομοσχέδιο έχετε την καλή διάθεση όποιος και αν βρεθεί σε Κυβερνητική θέση, να το δει να πετυχαίνει. Δυστυχώς, εμείς κρίνουμε εκ του αποτελέσματος, που ποτέ δεν πετυχαίνουν. Δεν θέλω να πιστεύω ότι υπάρχει Κυβέρνηση, που, θέλει να αποτύχει σε κάτι που επιλέγει να εφαρμόσει σαν νομοσχέδιο. Μακάρι να δώσετε μία λύση, ειδικά σε αυτό το ευαίσθητο θέμα. Επαναλαμβάνω ότι σαν Έλληνες, πάντα θα είμαστε αυτοί, που κάθε καλή προσπάθεια και πρόταση θα την χειροκροτούμαι. 
Σας ευχαριστώ.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Σας ευχαριστούμε πολύ, κύριε Κόντη.
Κυρίες και κύριοι συνάδελφοι, στο σημείο αυτό θα δώσω τον λόγο στην Υπουργό, την κυρία Όλγα Κεφαλογιάννη, και ακολούθως θα συνεχίσουμε με τον κατάλογο των ομιλητών. Έχουν ζητήσει τον λόγο δύο συνάδελφοι, ο κύριος Νικητιάδης και η κυρία Νοτοπούλου και τη συνεδρίαση θα κλείσει η Υφυπουργός, κυρία Ράπτη. 
Τον λόγο έχει η Υπουργός.
ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού): Σας ευχαριστώ πολύ, κυρία Πρόεδρε.
Ως Βουλευτής της Νέας Δημοκρατίας από το 2007 μέχρι σήμερα, θα ήθελα ξεκινώντας την παρέμβασή μου να επισημάνω ότι η πρόταση του Πρωθυπουργού Κυριάκου Μητσοτάκη να προτείνει για την θέση του Προέδρου της Δημοκρατίας τον Πρόεδρο της Βουλής τον Κώστα Τασούλα, αποτελεί μία επιλογή, που δεν τιμά μόνο τον θεσμό, αλλά και τις αξίες της πολιτικής μας ζωής. Σε μια κρίσιμη συγκυρία για τη χώρα, η πρόταση αυτή φέρει ένα ισχυρό μήνυμα πολιτικής σταθερότητας. Ο Κώστας Τασούλας είναι ένας άνθρωπος που ενσαρκώνει με πληρότητα τις Αρχές της Δημοκρατίας μας, έχει πολυετή εμπειρία, βαθιές


 
γνώσεις, καλλιέργεια και απαράμιλλο ήθος. Έχει κερδίσει την εκτίμηση όλων μέσα από τη σεμνότητα και την αποτελεσματικότητά του. 
Η προσφορά του Κώστα Τασούλα στη δημόσια ζωή, ξεπερνά τα στενά Κομματικά όρια και τον καθιστά μία προσωπικότητα που μπορεί να εκφράσει το σύνολο της ελληνικής κοινωνίας, το απέδειξε άλλωστε με τον καλύτερο τρόπο και ως Πρόεδρος της Βουλής των Ελλήνων. Είμαι απόλυτα βέβαιη ότι ο Κώστας Τασούλας, θα ανταποκριθεί στο ύψος του θεσμού, με την υπευθυνότητα, τη διαύγεια και τη σοφία που τον χαρακτηρίζει. Η υποψηφιότητά του άλλωστε, αποτελεί σημείο αναφοράς για το ήθος, τη σοβαρότητα και την προσήλωσή του στις θεμελιώδεις Αρχές της Δημοκρατίας μας.
Κυρίες και κύριοι συνάδελφοι, σήμερα ολοκληρώνεται στην Επιτροπή η επεξεργασία του σχεδίου νόμου του Υπουργείου Τουρισμού και θα ήθελα να ευχαριστήσω, όλους όσοι συνέδραμαν στη διαβούλευση αλλά και στην επεξεργασία στην Επιτροπή, ώστε να έχουμε το καλύτερο δυνατό αποτέλεσμα. Η νέα μας νομοθετική παρέμβαση, είναι μέρος του ευρύτερου σχεδιασμού μας για τη βιώσιμη και ισόρροπη τουριστική ανάπτυξη, για την ποιοτική αναβάθμιση, τον εμπλουτισμό και τη διαφοροποίηση της τουριστικής προσφοράς στη χώρα, με νέα ποιοτικά χαρακτηριστικά. Οι προτεινόμενες διατάξεις, είναι ένα σημαντικό βήμα για τη διασφάλιση της ποιότητας, της φιλοξενίας και συνολικά της ποιότητας της τουριστικής προσφοράς, επιλύουμε ζητήματα για την τουριστική αγορά και διαμορφώνουμε ένα ευνοϊκότερο πλαίσιο για τις επενδύσεις. 
Ως αποτίμηση της συζήτηση στην Επιτροπή, θα ήθελα να σημειώσω ότι δυστυχώς και σε αυτή τη διαδικασία, η ρητορική της Αντιπολίτευσης δεν διέφερε πολύ από την συζήτηση των προηγούμενων νομοθετημάτων, παρά και το γεγονός ότι οι φορείς που προσκλήθηκαν και τοποθετήθηκαν, ως επί το πλείστον, θετικά στις ρυθμίσεις του σχεδίου νόμου, διαπιστώνουμε από ορισμένους συναδέλφους, μία συνέπεια στο «όχι σε όλα». Μια ανέξοδη Αντιπολίτευση, εμφανώς για λόγους δημιουργίας εντυπώσεων, χωρίς να έχουμε ουσιαστικά κάποια βελτιωτική πρόταση. Θα αναφέρω χαρακτηριστικά ότι στη ρύθμιση που θέτει για πρώτη φορά ένα πλαίσιο με προδιαγραφές για τα ακίνητα βραχυχρόνιας μίσθωσης, βρίσκετε βήμα για να μιλήσετε για το στεγαστικό ζήτημα, τη στιγμή μάλιστα που πριν από ένα μήνα ψηφίστηκε ο νόμος που περιλαμβάνει συγκεκριμένα μέτρα για την αντιμετώπιση του προβλήματος.
Θα ήθελα να επαναλάβω, κυρίες και κύριοι συνάδελφοι, ότι η πολιτική μας ασφαλώς και δεν εξαντλείται στις νομοθετικές παρεμβάσεις. Βάσει στρατηγικού σχεδιασμού διαμορφώνουμε μια πολυδιάστατη τουριστική προσφορά η οποία θα προσφέρει μοναδικές ταξιδιωτικές εμπειρίες όλο το χρόνο, θα απευθύνεται σε μεγαλύτερο εύρος ταξιδιωτικών προτιμήσεων σε κοινά με διαφορετικά χαρακτηριστικά. Δίνουμε έμφαση στις ειδικές μορφές τουρισμού, αξιοποιούμε τους πόρους του Ταμείου Ανάκαμψης και Ανθεκτικότητας για σημαντικά έργα που θα στηρίξουν δραστηριότητες όπως ο ορεινός και ο χειμερινός τουρισμός, ο θαλάσσιος τουρισμός, ο αγροτουρισμός και ο γαστρονομικός τουρισμός, ο καταδυτικός τουρισμός και ο τουρισμός υγείας και ευεξίας. 
Ταυτόχρονα, υλοποιούμε δράσεις και έχουμε δρομολογήσει έργα που στοχεύουν στην ακόμα πιο ποιοτική και επικοινωνιακά σύγχρονη πληροφόρηση των ταξιδιωτών, αλλά και στην αναβάθμιση του τουριστικού brand της Ελλάδας. Έργα που αφορούν στην ανάπτυξη καινοτόμων ψηφιακών εφαρμογών και μέσων προώθησης και προβολής, τα οποία θα συμβάλλουν ουσιαστικά στον εμπλουτισμό της ταξιδιωτικής εμπειρίας στη χώρα μας.



Αξιοποιούμε ψηφιακές τεχνολογίες που θα μας επιτρέψουν να παρέχουμε εξατομικευμένες και σύγχρονες υπηρεσίες προς τους ταξιδιώτες και θα ενισχύσουν την προσπάθεια μας για επέκταση της τουριστικής δραστηριότητας σε όλη τη διάρκεια του χρόνου και την προσέλκυση επισκεπτών σε όλη την επικράτεια. Τέλος, επενδύουμε στην ποιοτική αναβάθμιση της τουριστικής εκπαίδευσης, ώστε να εφοδιάσουμε το ανθρώπινο δυναμικό του τουρισμού με γνώσεις και δεξιότητες που ανταποκρίνονται στις σύγχρονες απαιτήσεις. 
Θα μου επιτρέψετε να επαναλάβω ότι, κατά τη συζήτηση, σε κάποια σημεία δημιουργήθηκαν περισσότερο ζητήματα για προκαλέσουν εντυπώσεις και όχι επί της ουσίας. Θα ήθελα, λοιπόν, να σταθώ, για διευκρινιστικούς λόγους, σε ορισμένα από αυτά. 
Σε ό,τι αφορά, αρχικά, στη ρύθμιση που προτείνεται στο άρθρο 3, για τη θέσπιση, για πρώτη φορά, λειτουργικών προδιαγραφών και προδιαγραφών ασφαλείας για τα ακίνητα βραχυχρόνιας μίσθωσης. Όπως είπαμε, επιδιώκουμε τη δημιουργία ενός περιβάλλοντος υγιούς ανταγωνισμού στον χώρο της φιλοξενίας. Παρά το γεγονός ότι η Αντιπολίτευση φαίνεται πως συμφωνεί ότι πρέπει γενικά να τεθεί ένα πλαίσιο ελέγχου για τα ακίνητα βραχυχρόνιας μίσθωσης, δεν ακούσαμε ούτε ένα θετικό σχόλιο για τις συνεπείς και στοχευμένες προσπάθειες της Κυβέρνησης να κάνει ακριβώς αυτό. 
Αντίθετα, ακούσαμε, μεταξύ άλλων, ότι οι ρυθμίσεις που ήρθαν με το νόμο που ψηφίσαμε το 2023 με πρωτοβουλία του Υπουργείου Οικονομίας και Οικονομικών είναι εισπρακτικού χαρακτήρα. Σαν να μην αναγνωρίζετε, κύριοι συνάδελφοι της Αντιπολίτευσης, ότι με τις ρυθμίσεις αυτές διαχωρίστηκε η περιστασιακή εκμίσθωση από ιδιοκτήτες με 1 ή 2 ακίνητα από το εισόδημα που αποκτάται από νομικά πρόσωπα και το οποίο θεωρείται εισόδημα από άσκηση επιχειρηματικής δραστηριότητας. Ακόμα, ότι όταν ένα ολόκληρο κτίριο εκμισθώνεται με βραχυχρόνιες μισθώσεις, τότε θεωρείται τουριστικό κατάλυμα και οφείλει να διαθέτει ειδικό σήμα λειτουργίας ή να υποβάλλει γνωστοποίηση. 
Σε ό,τι αφορά στις ρυθμίσεις του παρόντος νομοσχεδίου, δεν προέκυψε τελικά από τις τοποθετήσεις ορισμένων συναδέλφων της Αντιπολίτευσης εάν όντως πιστεύουν ότι πρέπει να θεσπίσουμε αυτές τις ελάχιστες λειτουργικές προδιαγραφές και προδιαγραφές ασφάλειας. Βεβαίως είναι σαφές ότι στόχος μας είναι κάτι περισσότερο από το να προστατεύσουμε τα συμφέροντα των τουριστικών καταλυμάτων. Η ρύθμιση, όπως έχουμε τονίσει, αφορά την ενίσχυση της ποιότητας της φιλοξενίας στη χώρα μας συνολικά. Πιστεύουμε ότι η θέσπιση λειτουργικών προδιαγραφών και προδιαγραφών ασφαλείας θα αποτελέσει ένα ακόμα εχέγγυο αξιοπιστίας, ενδεικτικό της υπευθυνότητας με την οποία αντιμετωπίζει συνολικά η Ελλάδα τον τουρισμό και τη φιλοξενία και συνεπώς θα συμβάλει, ταυτόχρονα στην ενίσχυση της ανταγωνιστικότητας του ελληνικού τουρισμού.  
Στο σημείο αυτό να αναφέρω ότι σχεδόν το σύνολο των φορέων που προσκλήθηκαν να συμμετέχουν στη συζήτηση αναγνώρισε την ανάγκη θέσπισης ενός πλαισίου προδιαγραφών και θέλω, επίσης, να επαναλάβω το θετικό σχόλιο που λάβαμε στη δημόσια διαβούλευση από την πλέον αναγνωρισμένη ηλεκτρονική πλατφόρμα κρατήσεων για ακίνητα βραχυχρόνιας μίσθωσης, η οποία χαιρετίζει την πρωτοβουλία μας. Όπως αναφέρεται στο σχόλιο αυτό «η διάταξη θέτει ένα πλαίσιο που παρέχει σαφήνεια σε όλους τους ενδιαφερόμενους, θέτει τελετουργικά πρότυπα και πρότυπα ασφαλείας που διασφαλίζουν όχι μόνο ασφαλή αλλά και υψηλής ποιότητας διαμονή». 
Θα ήθελα, επίσης, να σταθώ στις προτεινόμενες διοικητικές κυρώσεις που καθορίζονται στο άρθρο 3, όπου προβλέπουμε τη δυνατότητα σώρευσης και ιδίως την κλιμακωτή διάρθρωση των προστίμων σε περίπτωση επανάληψης των ίδιων παραβάσεων και μη συμμόρφωσης. 
Ακούσαμε ακόμα ότι οι ελεγκτικοί μηχανισμοί δεν είναι επαρκώς στελεχωμένοι ώστε να κάνουμε τους ελέγχους που απαιτούνται. Προφανώς, κυρίες και κύριοι της Αντιπολίτευσης. Η επαρκής στελέχωση των ελεγκτικών μηχανισμών είναι μια διαρκής προτεραιότητα για το Υπουργείο Τουρισμού. Εξάλλου στο Μέρος Β΄, εντάσσουμε και άλλες τουριστικές επιχειρήσεις σε καθεστώς γνωστοποίησης. Έτσι, επιτυγχάνουμε ακριβώς αυτό, την αποφόρτιση των ελεγκτικών μηχανισμών του Υπουργείου Τουρισμού από ένα σημαντικό όγκο γραφειοκρατικών διαδικασιών, δηλαδή των προληπτικών ελέγχων και τους δίνουμε δυνατότητα, πλέον, να αφιερωθούν στην διενέργεια κατασταλτικών ελέγχων. 
Επιπλέον, στην κατεύθυνση της μείωσης της γραφειοκρατίας και της ενίσχυσης των ελέγχων, χρηματοδοτούμε από το Ταμείο Ανάκαμψης και Ανθεκτικότητας έργο με αντικείμενο τον ψηφιακό μετασχηματισμό των υπηρεσιών του Υπουργείου Τουρισμού. Με το έργο αυτό προβλέπεται η ανάπτυξη Πληροφοριακού Συστήματος Μητρώου Τουριστικών Επιχειρήσεων, καθώς και η παροχή προηγμένων διαδικτυακών υπηρεσιών. Το σύστημα θα περιλαμβάνει λειτουργίες που διευκολύνουν τις διαδικασίες υποβολής δικαιολογητικών που απαιτούνται για τη σύσταση και λειτουργία επιχείρησης. Επίσης, θα διευκολύνει την επικοινωνία των επιχειρήσεων με τη διοίκηση και ένα ακόμα ψηφιακό υποσύστημα θα αφορά στην εξυπηρέτηση της διενέργειας επιτόπιων ελέγχων από τα αρμόδια όργανα του Υπουργείου Τουρισμού. Τέλος, θα αναπτυχθεί ψηφιακό υποσύστημα που θα εξυπηρετεί τη ροή εργασιών και τη διαχείριση εγγράφων μεταξύ των μονάδων του Υπουργείου. 
Σε ό,τι αφορά σχόλια που ακούστηκαν για τη δομή και τη διάρθρωση του Μέρους Β΄, δηλαδή στο ότι θα έπρεπε οι διατάξεις να συμπτυχθούν σε λίγα άρθρα, σας παραπέμπουμε στην πολύ συγκεκριμένη δομή και τη λογική που ακολουθείται στο ν.4442/2016, για την υπαγωγή των επιχειρήσεων σε καθεστώς γνωστοποίησης, όπου ορίζονται με ξεχωριστά άρθρα η αρμόδια αρχή, η διαδικασία γνωστοποίησης, οι μεταβατικές διατάξεις, ο ΚΑΔ και ούτω καθεξής. 
Σχετικά με τη ρύθμιση του άρθρου 4, που αφορά στο σύστημα κατάταξης των ξενοδοχείων και προαιρετικά των μη κύριων τουριστικών καταλυμάτων με βάση την περιβαλλοντική τους απόδοση, όπως ακριβώς έχει νομοθετηθεί η κατάταξη των ξενοδοχείων σε αστέρια ακολουθεί και εδώ δευτερογενής νομοθεσία, η οποία, ναι μεν δεν έρχεται στη Βουλή, αλλά γίνεται μετά από διαβούλευση με τους θεσμικούς φορείς και βεβαίως, με τη σύμφωνη γνώμη των συμβούλων της πολιτείας, το Ξενοδοχειακό Επιμελητήριο Ελλάδος και το Τεχνικό Επιμελητήριο Ελλάδος. Εκτός, αν αμφισβητείται από την Αντιπολίτευση η ικανότητα και αξιοπιστία των συγκεκριμένων θεσμικών φορέων. 
Στο Μέρος Γ΄, εισάγουμε διατάξεις που τροποποιούν την υφιστάμενη νομοθεσία. Διατάξεις με στόχο την ποιοτική αναβάθμιση και ενίσχυση της ανταγωνιστικότητας της τουριστικής προσφοράς. Διευθετούνται ζητήματα αδειοδότησης και τροποποιούνται ορισμοί που αφορούν στα καταλύματα καθώς και σε εγκαταστάσεις ειδικής τουριστικής υποδομής. 
Με το άρθρο 22, επέρχεται η διασαφήνιση του αδειοδοτικού πλαισίου των εγκαταστάσεων που εξυπηρετούν την προσβασιμότητα και πολυλειτουργικότητα στους τουριστικούς λιμένες. Εγκαταστάσεων απαραίτητων για την ποιοτική αναβάθμιση της λειτουργίας των λιμένων, την ανταπόκριση στις σύγχρονες ανάγκες της αγοράς και συνολικά


 
την ενίσχυση του θαλάσσιου τουρισμού. Απλοποιείται και επιταχύνεται η σχετική διαδικασία, ώστε αν τυχόν νέα έργα εκτελούνται εντός της ήδη χωροθετημένης θαλάσσιας και χερσαίας ζώνης να μην χρήζουν τροποποίησης χωροθέτησης. 
Σε ότι αφορά στο άρθρο 23. Αλήθεια, δεν συμφωνείτε ότι η προώθηση της χρήσης θαλασσινού νερού στις κολυμβητικές δεξαμενές θα συμβάλλει σημαντικά στην εξοικονόμηση πολύτιμων υδάτινων πόρων; Μια πρακτική που άλλωστε προκρίνεται εκτεταμένα σε άλλες χώρες και ιδίως σε περιοχές της Μεσογείου που αντιμετωπίζουν ανάλογα ζητήματα που σχετίζονται με την κλιματική κρίση. 
Όπως επισημάνθηκε και στη συζήτηση επί της αρχής του νομοσχεδίου, εδώ κάνουμε μια προσθήκη στην παράγραφο 2 του ν.2971/2001, σε συνέχεια απόφασης του Συμβουλίου της Επικρατείας. Μιας απόφασης που έκρινε ότι όχι γενικά απαγορεύεται η χρήση του θαλασσινού νερού, αλλά ότι υπάρχει ανάγκη πρόβλεψης εγκαταστάσεων άντλησης και απάντλησης νερού. Περαιτέρω, στο ίδιο άρθρο του ν.2971/2001, ορίζεται ότι ο ενδιαφερόμενος για την εκτέλεση των έργων υποβάλλει αίτηση προς την αρμόδια Κτηματική Υπηρεσία συνοδευόμενη από πλήρη φάκελο, ο οποίος, περιέχει μεταξύ άλλων απόφαση έγκρισης περιβαλλοντικών όρων του έργου ή κατά περίπτωση την απόφαση έγκρισης υπαγωγής σε καθεστώς πρότυπων περιβαλλοντικών δεσμεύσεων. 
Επίσης, στο άρθρο 25, σε συνέχεια πρωτοβουλιών μας για την ανάπτυξη του ορεινού τουρισμού, όπως η χρηματοδότηση σχετικών έργων υποδομών, αλλά και ο νέος κύκλος του προγράμματος «Τουρισμός για Όλους», προτείνεται η τροποποίηση του ορισμού για τα Χιονοδρομικά Κέντρα. Μια τροποποίηση, προκειμένου να μπορούν να παρέχουν δυνατότητες άλλων δραστηριοτήτων στις ορεινές περιοχές όταν δεν είναι δυνατή η χιονοδρομία. Μια ρύθμιση, για την οποία, επίσης, δεν ακούσαμε κάποια θετική κρίση ή έστω κάποια γνώμη από μέρους της αντιπολίτευσης. 
Σε ό,τι αφορά στη ρύθμιση του άρθρου 26, για τη δυνατότητα διαμονής υπαλλήλων του δημοσίου τομέα στα δωμάτια προσωπικού των ξενοδοχείων, τη δημιουργία των οποίων ορίσαμε με το ν.5121/2024. Είναι κι αυτό ένα επικοινωνιακό πυροτέχνημα, όπως λέτε; Ακούσαμε για δήθεν εμπαιγμό, μια λογική που πραγματικά αδυνατούμε να παρακολουθήσουμε, γιατί, προφανώς, κανείς δεν υποστηρίζει ότι με την διάταξη αυτή επιλύεται οριστικά το πρόβλημα εύρεσης προσιτής στέγης στους προορισμούς με μεγάλη τουριστική ανάπτυξη. Θεωρούμε όμως ότι είναι μία ρύθμιση η οποία μπορεί να συμβάλει στη μερική επίλυση του ζητήματος, μία ρύθμιση από την οποία θα μπορέσει αναμφίβολα να επωφεληθεί ένας αριθμός υπαλλήλων.
Συνέχεια, στο άρθρο 27 προβλέπονται κυρώσεις για την καταστολή του φαινομένου παρεμπόδισης των προγραμματισμένων σφραγίσεων τουριστικών καταλυμάτων, παρεμπόδισης εξαιτίας του γεγονότος ότι ο παραβάτης δεν ενήργησε έγκαιρα ώστε να εκκενωθεί το τουριστικό κατάλυμα από τους πελάτες που διαμένουν σε αυτό, με αποτέλεσμα την αύξηση του διοικητικού βάρους επιβολής των κυρώσεων και την υπονόμευση της αποτελεσματικότητας της διαδικασίας.
Τέλος, ανατίθεται στο Μουσείο Βυζαντινού Πολιτισμού ο συντονιστικό ρόλος για την πολιτιστική διαδρομή των βημάτων του Αποστόλου Παύλου. Όπως, ήδη, τονίσαμε η διάταξη δεν αφορά, βεβαίως, στο έργο του Προγράμματος που υλοποιείται από το Υπουργείο Πολιτισμού το οποίο είναι ανεξάρτητο. Αφορά στον καλύτερο συντονισμό των ενεργειών για προώθηση και ανάδειξη της διαδρομής που έχει οριστεί μέσω του έργου. Στο πλαίσιο του



 
έργου αυτού που εκπονείται ήδη, με την προτεινόμενη ρύθμιση επιδιώκεται το Μουσείο Βυζαντινού Πολιτισμού να αναδείξει και να προβάλει σε συνεργασία με δημόσιους φορείς ή και ιδιώτες την πολιτιστική διαδρομή που εκτελείται από τις Υπηρεσίες του Υπουργείου Πολιτισμού. Ο ρόλος του Μουσείου θα είναι καθαρά συντονιστικός και το Μουσείο οφείλει να λάβει υπόψη του την πολιτιστική διαδρομή που εκτελείται από το Υπουργείο Πολιτισμού. Για τον λόγο αυτό η χάραξη στρατηγικής του Μουσείου θα εποπτεύεται από 3μελή Επιτροπή της οποίας θα προεδρεύει εκπρόσωπος του Υπουργείου Πολιτισμού. Συμπερασματικά, ο καθορισμός του επιπλέον σκοπού του Μουσείου σε καμία περίπτωση δεν επηρεάζει την πολιτιστική διαδρομή του Αποστόλου Παύλου που υλοποιείται από το Υπουργείο Πολιτισμού και η οποία θα συνεχίσει να είναι αποκλειστικά δική του αρμοδιότητα.
Κυρίες και κύριοι συνάδελφοι, οι ρυθμίσεις που προτείνουμε με το παρόν σχέδιο νόμου ενισχύουν ουσιαστικά την πολυεπίπεδη τουριστική ανάπτυξη που αφορά τους πολλούς και όχι τους λίγους, όπως διατείνονται κάποιοι συνάδελφοι. Αφορά τοπικές κοινωνίες και χιλιάδες επιχειρήσεις σε όλη τη χώρα. Σας καλώ, λοιπόν, να υπερψηφίσουμε το νομοσχέδιο ως ένα σημαντικό βήμα στην προσπάθεια να κερδίσει ο ελληνικός τουρισμός το στοίχημα της βιώσιμης και μακροχρόνιας ανάπτυξης, μιας ανάπτυξης που θα αποδίδει τα μέγιστα στην οικονομία και στην ελληνική κοινωνία.
Ευχαριστώ πολύ.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):  Και εμείς σας ευχαριστούμε, κυρία Υπουργέ.
Όπως προείπα, σε αυτό το σημείο θα δώσουμε τον λόγο στου Βουλευτές που έχουν εγγραφεί στον κατάλογο των ομιλητών, ξεκινώντας από τον κ. Νικητιάδη. Παρακαλώ, έχετε τον λόγο για 5΄. 
ΓΕΩΡΓΙΟΣ ΝΙΚΗΤΙΑΔΗΣ: Ευχαριστώ, κυρία Πρόεδρε.
Εισάγεται προς συζήτηση στην Επιτροπή τροπολογία που κατέθεσε η Κοινοβουλευτική Ομάδα του ΠΑΣΟΚ και ζητάμε να γίνει δεκτή από την κυβέρνηση και από την κυρία Υπουργό και να ψηφιστεί από τους συναδέλφους, τροπολογία που σχετίζεται με τις ασφαλιστικές καλύψεις, τα υψηλά ασφάλιστρα που παρακολουθούμε τον τελευταίο καιρό να έρχονται στο φως της δημοσιότητας σε σχέση με την υγεία των Ελλήνων πολιτών. Χιλιάδες ασφαλισμένοι δεν μπορούν πλέον να ανταποκριθούν και εξαναγκάζονται στην κυριολεξία να διακόπτουν τα συμβόλαιά τους. Συμβόλαια που πλήρωναν μια ζωή ολόκληρη για να φθάσουμε σήμερα στο σημείο που έχουν πραγματικά ανάγκη να χρησιμοποιήσουν ένα ασφαλιστήριο συμβόλαιο, οι ασφαλιστικές εταιρείες με τις μεθόδους τους να τους εξαναγκάζουν να διακόπτουν και να ακυρώνουν τα συμβόλαια αυτά, εκβιαζόμενοι στην ουσία κυριολεκτικώς. 
Το ίδιο ισχύει και για τα ανανεούμενα συμβόλαια μονοετούς διάρκειας, όπου, πλέον, επιτρέπεται από το νέο καθεστώς που καθιέρωσε η κυβέρνηση της Νέας Δημοκρατίας να μπορούν να εξακοντίσουν το ύψος του ασφαλίστρου σε ποσοστά που το τελευταίο διάστημα ξεπέρασαν και το 15%.
 Κυρίες και κύριοι συνάδελφοι, τα μακροχρόνια συμβόλαια που το 2011 ανέρχονταν στα 711.000 έχουν μειωθεί σε 275.000. Μόνο τα τελευταία 5 χρόνια ακυρώθηκαν πάνω από 200.000 συμβόλαια και τη μεγαλύτερη ευθύνη για αυτό - επαναλαμβάνω - την φέρνει η Κυβέρνηση με τον ν.4738 που έφερε το 2020, όπου έδωσε τη δυνατότητα στις ασφαλιστικές εταιρείες να μπορούν να αυξάνουν τα ασφάλιστρα και οποιοσδήποτε ασφαλισμένος προσέφευγε στα δικαστήρια να μην μπορεί να δικαιωθεί, ενώ με το προηγούμενο καθεστώς που υπήρχε μπορούσε πολύ εύκολα να δικαιωθεί. Αυτές οι διατάξεις που έφερε η Κυβέρνηση είχαν κριθεί από την Επιστημονική Υπηρεσία της Βουλής ότι παραβιάζουν και το άρθρο 17 του Συντάγματος και την Ευρωπαϊκή Σύμβαση για τα Δικαιώματα του Ανθρώπου.
Με την τροπολογία που καταθέσαμε, πρώτον, αποκαθιστούμε νομοθετικώς το προηγούμενο καθεστώς, δηλαδή, την εφαρμογή των διατάξεων του άρθρου 2 του ν.2251/1994, του παλιού νόμου που ίσχυε και προστάτευε τους ασφαλισμένους και πλέον τίθεται έλεγχος ξανά στις αναπροσαρμογές. Δεύτερον, αποκαθίστανται η διαφάνεια και στις συμβάσεις της ετήσια αναδυόμενες. Τρίτον, αντιμετωπίζονται τα προβλήματα που προκλήθηκαν με τις τρέχουσες συμβάσεις. Προτείνεται, δηλαδή, ως βάση για την αναπροσαρμογή των ασφαλίστρων ο υποδείκτης υγείας του δείκτη τιμών καταναλωτή της Ελληνική Στατιστική Αρχή και όχι του Ιδρύματος Οικονομικών και Βιομηχανικών Ερευνών, που ισχύει με το σημερινό νόμο. Τέταρτον, εξουδετερώνονται τις συνέπειες των αυξήσεων του 2024, που επαναλαμβάνω, ανήλθαν σε 14%. Πέμπτον, λαμβάνεται μέριμνα για τα μακροχρόνια συμβόλαια για ασφαλισμένους που είναι πάνω από 65 ετών, να μειώνεται το ασφάλιστρο τους μετά από τόσα χρήματα, που έχουν πληρώσει και έκτον, η ΕΛΣΤΑΤ θα εκδίδει έναν δείκτη αποζημιώσεων υγείας της ιδιωτικής ασφάλισης. 
Πρόθεση του ΠΑΣΟΚ, μετά δηλαδή από τη σημερινή τροπολογία που σχετίζεται με το ύψος των ασφαλίστρων, είναι μια συνολική παρέμβαση. Πρόθεσή μας είναι η κατάθεση και άλλης τροπολογίας προκειμένου να παρέμβει στο τραγικό ύψος των νοσηλίων, που χρεώνονται από τα ιδιωτικά νοσοκομεία, από τον ιδιωτικό τομέα υγείας. Οι Έλληνες πληρώνουνε περισσότερο από οποιονδήποτε άλλο ευρωπαίο στην ιδιωτική υγεία, βρίσκονται σε απόγνωση. Το Εθνικό Σύστημα Υγείας, την ίδια ώρα καταρρέει και, εκ των πραγμάτων, προσφεύγουν στην ιδιωτική υγεία, αλλά αυτό δεν μπορεί να συνεχιστεί. Το ΠΑΣΟΚ, θα αποτελέσει την «ασπίδα» προκειμένου να μην συνεχιστεί αυτή η πολιτική. Μια πολιτική που, δυστυχώς, ευνοεί τα funds, τα μεγάλα συμφέροντα, ευνοεί τα καρτέλ, τις εναρμονισμένες πρακτικές, τις εταιρείες που έχουν δεσπόζουσα θέση στην αγορά και όλα αυτά εις βάρος των Ελλήνων πολιτών. 
Γι’ αυτό και ζητάμε να γίνει δεκτή η τροπολογία μας από την Κυβέρνηση και να ψηφιστεί από τους συναδέλφους. 
Σας ευχαριστώ, κυρία Πρόεδρε.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):  Σας ευχαριστούμε και εμείς, κύριε συνάδελφε. 
Τον λόγο έχει η κυρία Νοτοπούλου.
ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ: Σας ευχαριστώ, κύρια Πρόεδρε.
Συζητάμε ένα νομοσχέδιο που υποτίθεται ότι αναβαθμίζει τον ελληνικό τουρισμό, ότι έρχεται για να επιλύσει ζητήματα και ότι αποτελεί μέρος του σχεδίου σας για τη βιώσιμη τουριστική ανάπτυξη. 
Όμως, γνωρίζουμε αγαπητοί συνάδελφοι, ότι ο τουρισμός «στο τέλος αλλά και στην αρχή της ημέρας» είναι δύο πράγματα, οι άνθρωποί του και η ασφάλεια και, δυστυχώς, δεν προβλέπεται τίποτα και για τους δύο αυτούς πολύ σημαντικούς πυλώνες του τουρισμού. Χιλιάδες εργαζόμενοι, οι οποίοι «σηκώνουν στις πλάτες» τους τον ελληνικό τουρισμό και τους αναφέρετε συχνά στις ομιλίες σας, κυρία Υπουργέ, για τα πόσα τους οφείλετε, όμως,


 
τους καταδικάζετε να ζουν χωρίς να τους εξασφαλίζετε αξιοπρεπή διαβίωση, μόνο και μόνο, επειδή οι άνθρωποι έχουν επιλέξει να υπηρετήσουν τον τουρισμό. Αναφέρομαι στο γεγονός ότι τους αφήσατε χωρίς επιδόματα. Υπήρξαν τρομακτικές καθυστερήσεις ακόμη και για το δώρο Χριστουγέννων, ακόμη και για τις γιορτές. Οι εκπρόσωποί τους χρειάζεται να καταβάλλουν μεγάλους αγώνες, το ίδιο και η Αντιπολίτευση μαζί τους, προκειμένου να πάρουν τα στοιχειώδη, που τους αξίζουν και τους αρμόζει. 
Αντίστοιχη στάση επιδεικνύεται και με την κατάπτυστη απόφαση της Κυβέρνησης, να κάνετε ένα πιλοτικό πρόγραμμα για το ταμείο ανεργίας των εποχικά εργαζόμενων -και όχι μόνο των αναπληρωτών εκπαιδευτικών, αλλά και σε πολύ μεγάλο ποσοστό των εργαζομένων- όπου τους ζητάτε, πλέον, να έχουν 175 ένσημα και 9 μήνες συνεχόμενης εργασίας καθώς δεν λαμβάνετε υπ’ όψιν τους 2 τελευταίους. 
Άρα, λοιπόν, οποιαδήποτε αναφορά σας στους εργαζόμενους του τουρισμού είναι απολύτως υποκριτική. 
Όσο για την ασφάλεια έχετε εμπεδώσει τα μαθήματα της πανδημίας τα οποία ήταν ισχυρά, όχι μόνο επιμένετε να μην θωρακίζετε τον Τουρισμό και παράλληλα το Εθνικό Σύστημα Υγείας, αλλά επιμένετε να το ξηλώνετε κιόλας. Εχθές στην συζήτηση μας με τον Υπουργό τον κ. Γεωργιάδη, μου απάντησε στη Βουλή ότι έχουν αυξηθεί οι αεροδιακομιδές από τα νησιά επειδή γερνάει περισσότερο ο πληθυσμός και έχουμε περισσότερους τουρίστες. Σαν να μην έχετε ξηλώσει το ΕΣΥ, σαν να μην υπάρχουν υποστελεχωμένες δομές υγείας για τις οποίες δεν έχετε καμία λύση. Σαν να μην έχει δει το φως της δημοσιότητας η τραγική κατάσταση στα Νοσοκομεία της Κω όπου δεν υπάρχει παθολόγος και σε θέσεις 40 γιατρών είναι μόνο 24 για 200.000 τουρίστες που κατοικούν το καλοκαίρι. Σαν να μην υπάρχει το ζήτημα στο Λασίθι που «κατέβασε ρολά» η καρδιολογική. Σαν να μην κρυώνανε οι ασθενείς στην Κατερίνη και Τα λέω αυτά, διότι Τουρισμός χωρίς Υγεία και χωρίς Εθνικό Σύστημα Υγείας είναι εξαιρετικά ευάλωτος.
Θα περιμέναμε επίσης στο παρόν σχέδιο νόμου που συζητάμε, να δούμε κάποιες λύσεις για το χωροταξικό του Τουρισμού, για την στενότητα και το υψηλό κόστος που αντιμετωπίζουν οι μικρομεσαίες επιχειρήσεις με τον αποκλεισμό τους από το Τραπεζικό Σύστημα, για τους εργαζόμενους, όπως είπαμε, για τις πληγείσες περιοχές που έχουν βληθεί ανεπανόρθωτα από τις φυσικές καταστροφές και το φαινόμενο της μεγάλης φυγής, δεν φέρνετε τίποτα από αυτά. Τι φέρνετε λοιπόν; Ένα νομοσχέδιο με συμπυκνωμένη την ουσία του σε κάποιες διατάξεις, περισσότερο τεχνικού και διοικητικού χαρακτήρα, το οποίο δε λύνει τα ζητούμενα.
Όσον αφορά τις προδιαγραφές ακινήτων που μισθώνονται βραχυχρόνια, έχουμε επισημάνει πάρα πολλές φορές την αναγκαιότητα μιας καθολικής ρύθμισης ενός συνολικού πλαισίου. Θα πρέπει να δείτε τη βραχυχρόνια μίσθωση σε σχέση με την τεράστια στεγαστική κρίση και αυτά δεν τα κάνετε. Πολλές φορές οι αποσπασματικές σας παρεμβάσεις, δημιουργούν περισσότερα προβλήματα κάτι που νομίζω ότι κατά τη διαδικασία της ακρόασης το επεσήμανε και ο Πρόεδρος της ΠΟΜΙΔΑ. Και φυσικά οι διατάξεις που φέρνετε, ενεργοποιούν τον κοινωνικό αυτοματισμό κάτι που το κατέθεσαν και οι φορείς. Δηλαδή ξενοδόχοι εναντίον ιδιοκτητών βραχυχρόνιας μίσθωσης, δεν πάει έτσι.
Δεν θα μπορούσε κάποιος να διαφωνήσει με τις προδιαγραφές που τίθενται στο άρθρο 3. Όμως, η βραχυχρόνια μίσθωση δεν είναι απλά μία οικονομική δραστηριότητα συνδεδεμένη με τον Τουρισμό από την οποία εσείς παίρνετε έσοδα και τα κάνετε απευθείας



 
αναθέσεις. Θα έπρεπε να τη δείτε ως έναν αναπτυσσόμενο φορέα, μια πολύ δυναμική αγορά που πρέπει να υπάρχουν συγκεκριμένοι κανόνες, να τηρούνται δικαιώματα και υποχρεώσεις, να λειτουργεί παράλληλα με τους υπόλοιπους κλάδους της τουριστικής οικονομίας και όχι ανταγωνιστικά με την κακή έννοια του όρου. Θα έπρεπε, λοιπόν, να φέρετε ένα σχέδιο, δεν το φέρατε πάλι. 
Προχωρώντας σε ένα ακόμα άρθρο, το άρθρο 26, ένα μέτρο «ασπιρίνης, ένα σπασμωδικό μέτρο αντιμετώπισης της οξείας στεγαστικής κρίσης. Προβλέπετε την κατ’ εξαίρεση εποχιακή μίσθωση των δωματίων του προσωπικού σε δημοσίους υπαλλήλους σε ορισμένου ή αορίστου χρόνου φορέων του δημοσίου. Έχετε να κάνετε με εργαζόμενους εντελώς διαφορετικών ιδιοτήτων και καταστάσεων εργασιακής απασχόλησης. Την ίδια στιγμή δεν σκέφτεστε ότι οι δημόσιοι υπάλληλοι μπορεί να έχουν και οικογένειες. Άρα μάλλον, δεν τους εξυπηρετούν απολύτως αυτά τα δωμάτια και το φέρνετε την ίδια στιγμή που έχετε προβλέψει την αποδυνάμωση και των δημοσίων υπαλλήλων γιατί ανοίγει στη δημόσια συζήτηση, εν όψει της συνταγματικής αναθεώρησης, το ενδεχόμενο άρσης της μονιμότητάς τους από την Κυβέρνησή σας και φυσικά, έχετε αφήσει εκτεθειμένους όπως είπαμε και τους εργαζόμενους στον Τουρισμό. Όλα αυτά αποδεικνύουν  το ποιόν της  Κυβέρνησής σας. 
Κλείνοντας, θέλω λίγο να μείνουμε στη στεγαστική κρίση με αφορμή το νομοσχέδιο αυτό. Η όξυνση της στεγαστικής κρίσης, αγαπητοί συνάδελφοι, θορύβησε μέχρι και την Κομισιόν η οποία σε Έκθεσή της το Δεκέμβρη, επεσήμανε ότι η χώρα μας κατέγραψε για το 2023 το υψηλότερο ποσοστό κόστους στέγασης, 28,5%, μεταξύ των κρατών-μελών της Ευρωπαϊκής Ένωσης, όταν ο Ευρωπαϊκός μέσος όρος είναι 8,8% και ταυτόχρονα κατέγραψε το υψηλότερο ποσοστό επιβάρυνσης του πληθυσμού σε κίνδυνο φτώχειας λόγω του στεγαστικού στο 86,3%. Στην Κύπρο, βρίσκεται μόλις το 8,9%. Το λέω αυτό διότι οι ρυθμίσεις που φέρνετε είναι «σταγόνα στον ωκεανό». Παρακολουθώ σήμερα την Κυβέρνηση, τον Πρωθυπουργό και την κυρία Ζαχαράκη να μιλάνε, να επιχαίρουν για το πρόγραμμα «Σπίτι μου ΙΙ» κρύβοντας την αλήθεια από τον Ελληνικό λαό ότι παίρνετε τα χρήματα του Ταμείου Ανάκαμψης, τα οδηγείτε κατευθείαν στις τράπεζες και τα κάνετε δάνεια. Οι άνθρωποι για τους οποίους υποτίθεται ότι θα λύσετε το στεγαστικό τους πρόβλημα πρέπει να πάρουνε δάνειο το 90%, το 10% να το πληρώσουν από την τσέπη τους και δεν φροντίζετε ούτε κοινωνική κατοικία, ούτε ρυθμιζόμενο ενοίκιο και για τους εποχικά εργαζόμενους, για τη μεγάλη κοινωνική πλειοψηφία και για όλους αυτούς που σήμερα παριστάνετε ότι τους δίνετε λύσεις.
Κλείνω με το άρθρο 22 και τη διαδικασία χωροθέτησης τουριστικών λιμένων. Σε αυτή την τεχνικού χαρακτήρα -ας μου επιτρέψετε την έκφραση- διάταξη, εσείς προβλέπετε την εξαίρεση από την απαίτηση τροποποίησης της απόφασης χωροθέτησης για περιπτώσεις επουσιωδών αλλαγών και αποκλίσεων κατά την υλοποίηση έργων και επικαλείστε τη διασφάλιση της προσβασιμότητας σε άτομα με αναπηρία. Στην πραγματικότητα, όμως, χρησιμοποιείτε την προσβασιμότητα και την έλλειψή της προσχηματικά, για να καταργήσετε τις αποφάσεις χωροθέτησης τουριστικών λιμένων. Γιατί με αυτήν την επίκληση προβλέπετε και για πλείστες άλλες περιπτώσεις, με το τέχνασμα των επουσιωδών αποκλίσεων. 
Κυρία Υπουργέ, θέλω να σας θυμίσω το τραγικό περιστατικό, όπως και πολλά άλλα που βλέπουν το φως της δημοσιότητας το καλοκαίρι, όπου παιδί με αναπηρία διέμεινε για πάρα πολλές ώρες σε γκαράζ του πλοίου. Εάν, λοιπόν, αυτή η Κυβέρνηση, στοιχειωδώς ήθελε



 
να πράξει τα δέοντα για τα άτομα με αναπηρία, θα φρόντιζε σε όλα τα έργα, από την αρχή της υλοποίησης τους μέχρι και τη λειτουργία τους στην παράδοσή τους, να είναι προσβάσιμα. Έχετε αποδείξει ότι αυτό που σας ενδιαφέρει είναι μία επικοινωνιακού τύπου διαχείριση, ακόμα και του τουρισμού, του πυλώνα της ελληνικής οικονομίας και σε καμία περίπτωση η θωράκιση της ελληνικής οικονομίας και της ελληνικής κοινωνίας. 
Σας ευχαριστώ.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».
Πριν προχωρήσουμε στην ψηφοφορία επί των άρθρων και επί του συνόλου του νομοσχεδίου, ανακεφαλαιώνουμε με τις θέσεις των κομμάτων επί της αρχής.
Ο Εισηγητής της Πλειοψηφίας, κ. Καππάτος, έχει ψηφίσει υπέρ.
Η Εισηγήτρια της Μειοψηφίας, κυρία Σπυριδάκη, επιφυλάχθηκε.
Η Ειδική Αγορήτρια του ΣΥΡΙΖΑ, κυρία Βέττα, επιφυλάχθηκε,
Ο Ειδικός Αγορητής του ΚΚΕ, κ. Κατσώτης, καταψήφισε και η κυρία Κτενά που τον αντικαθιστά κατά τη σημερινή συνεδρίαση μας και επιβεβαιώνει τη θέση του κόμματος.
Ο Ειδικός Αγορητής της Ελληνικής Λύσης, κ. Μπούμπας, επιφυλάχθηκε.
Η Ειδική Αγορήτρια από τη Νέα Αριστερά, κυρία Φωτίου, καταψήφισε.
Ο Ειδικός Αγορητής της Νίκης, κ. Δελβερούδης, επιφυλάχθηκε.
Ο Ειδικός Αγορητής της Πλεύσης Ελευθερίας, κ. Καζαμίας. Επιφυλάχθηκε.
Ο Ειδικός Αγορητής από τους Σπαρτιάτες, κ. Κόντης, επιφυλάχθηκε.
Στο σημείο αυτό, ερωτάται η Επιτροπή. Γίνονται δεκτά τα άρθρα 1 έως 28 του σχεδίου νόμου;
ΠΟΛΛΟΙ ΒΟΥΛΕΥΤΕΣ: Ναι.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Τα άρθρα 1 έως 28 γίνονται δεκτά, ως έχουν κατά πλειοψηφία.
Ερωτάται η Επιτροπή. Γίνεται δεκτό το ακροτελεύτιο άρθρο;
ΠΟΛΛΟΙ ΒΟΥΛΕΥΤΕΣ: Ναι.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Δεκτό κατά πλειοψηφία.
Τέλος, ερωτάται η Επιτροπή. Το σχέδιο νόμου γίνεται δεκτό και στο σύνολό του;
ΠΟΛΛΟΙ ΒΟΥΛΕΥΤΕΣ: Ναι.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής): Δεκτό κατά πλειοψηφία.
Συνεπώς, το σχέδιο νόμου του Υπουργείου Τουρισμού, γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.
Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος),Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Κομνηνάκα Μαρία, Κτενά Αφροδίτη, Μεταξάς Κωνσταντίνος Βασίλειος, Στολτίδης Λεωνίδας, Παπαδάκης Μπούμπας Κωνσταντίνος, Χήτας Κωνσταντίνος, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κόντης Ιωάννης, Αυλωνίτης Αλέξανδρος – Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 15.00΄ λύθηκε η συνεδρίαση.

